text:
Ciftoren, eɗen poti siftorde ko hikka waɗti duuɓi 33 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali e Senegaal ngam jannginde ɗemngal arab e sarde diine Lislaam e nder jookli Hirnaange Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal hakkunde Muritani, Mali e Senegaal, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe.
Ciftoren, eɗen poti siftorde ko hikka waɗti duuɓi 33 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali e Senegaal ngam jannginde ɗemngal arab e sarde diine Lislaam e nder jookli Hirnaange Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal hakkunde Muritani, Mali e Senegaal, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe.
Ciftoren, eɗen poti siftorde ko oo ngenndiyanke mo yeru mum heewaano, fiɗɗitnoo pittol laamu Muritani, haɗi Ɓaleeɓe teppaade to binndol ɗemɗe ngenndiije Pulaar, sooninke e wolof, kañum fof e yahrunoode ɗemngal arab, e wonnoode heen tuugnorgal laaɓtungal.
Ciftoren, eɗen poti siftorde Sileymaani Baal helno muudo hormo e sahaa mum, Sayku Umaar Taal fellanno diine, ñiiɓnuno laawol Tijjaani e nder yonta mum, Alhajji Mahmuudu Bah ne fusno suudu humambinnaagal, sari ɗemngal Arab e nder leyɗeele Ɓaleeɓe.
So lekki mawki yanii, colli keewɗi mbeemat kono ko ɗi mbeemii fof, oto ɗi njejjit o woniino maamaawi mawki hakkunde yolnde wonande tampuɓe e horitiiɓe, sewnde ɓuuɓnde e nder jeereende wonande lohɓe ɗomɗuɓe, lañaandi cafndi, neenndi ndaganiindi heyɗuɓe.
Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe. Yo Alla waɗtu barke e ɓesngu ngu o ɗacci caggal makko, caggal nde ngu wuuri ko juuti. Aamiin.
- Golle ñalnde talaata nde
Ɓesngu Alfalah dariima darnde tiiɗnde saɗnde, gila ɓesngu Alhajji Mahmuud Umaar Bah, rewɓe e worɓe, almuɓɓe duɗal ngal mawɓe e sukaaɓe haa e banndiraaɓe e musidal ɓadtingal, alaa keddiiɗo. Galle mawɗo oo e dingiral duɗal ngal ndonku nawdude jamaanu, hakke e keewal yimɓe(fotde 315). Seernaaɓe fulɓe mawɓe, en teskiima heen Ceerno Haamiidu Baal, almaami raatib jumaa leegal Senkeem, Ceerno Abuu Soh, almaami raatib jumaa leegal Siiseem, Ustaas Aamadu Yero Kiiɗe ñaawoowo dowrowo, Ceerno Yaaquuba Ñaan kilifa diine, Ceerno Demmba Hammee Kan kilifa diine, Ceerno Aadama Barahiima Kontee garanɗo ɓesngu Ceerno Jakariyaa Kontee to Maqaama e woɗɓe heewɓe ɓe en ndañaani anndidde inɗe mumen.
To bannge almuɓɓe Alhajji Mahmuud Bah, Ceerno Demmba Hammee Kan, Ceerno Demmba Cubballo Njaay, Ceerno Kaliilu Jakitee( oo ko sooninke Kahayɗi) e Ceerno Abuu Mbarom Gelaajo ndariima heen darnde tiiɗnde. Yimɓe maantiniiɓe kadi ngarii heen ko wayi no Bah Yaayaa, Alasan Ngayde, Aadama Hoore Soh, Abdarahmaan Jah mo Jiinge, Abdullaay Siley Sanngoot, Abuu Ngumndi Jah, Suleymaani Konnaate, cukko meer leegal Arafaat e wonɓe ɓe limdodaako, ummoriiɓe e diiwanuuji daande maayo, diiwaan Ageylaat e diiwaan Aftuut. Hoɗɓe heewɓe wonande leydi ndii, gila e janngooɓe haa aranɓe kewu nguu, njiyaama e keewal.
To bannge jaayndiyankooɓe, Joob Saydu Haamiidu, Mammadu Njaay Boskoo, Jaaƴe Kamara e Jaayndiyankooɓe tele tonnganii banndiraaɓe e duttorɗe denndaangal ko gollanoo gila e haala haa e nate, ko jiidaa e wakkiiɓe natirɗe mumen ena coorii e jamaanu.
Caggal nde waktu yoni, yamiroore yani yo golle ɗee puɗɗe hankadi, udditi ko Abdarahmaan Bah, gorko Sey Nimaadi, Sey biile e paraaje. O adii haalde ko e ɗemngal arab jerwangal haa ƴoƴi caggal ɗuum o fayti e Pulaar. Nde o joofni ko Ceerno Haamiidu Baal janngi « xatmu quraana » . Deftere Alla ndee jippinaa e nder hojomaaji daɓɓi. Taan Sileymaani Baal duwii haa gasni, Ustaas Aamadu Yero Kiiɗe mo Ñaabina e tule oole ne fawti heen duwaaw. Faatiha sakkitoraa, juuɗe kooti e jeese, daaɗe ndiirdi aamiin.
Ɗoon, Umaar Mahmuud Umaar Bah, tiitoonde galle, mawɗo duɗe Alfalah, haftii, darii, salmini jamaanu nguu, yetti banndiraaɓe, almuɓɓe e sehilaaɓe. O haali ko e innde miñiraaɓe worɓe e rewɓe :
- – Abdallaah Mahmuud Bah, jaayndiyanke to tele Muritani
- – Abuu Bakri Mahmuud Bah, gummoriiɗo to Farayse
- – Ibraahiima Mahmuud Bah, gummoriiɗo to Dowlaaji Dentuɗi Amerik
- – Jaafaar Mahmuud Bah, gummoriiɗo to Farayse
- – Mariyam Mahmuud Bah
- – Madiina Jaw
- – Halima Mahmuud Bah
- – Faati Mahmuud Bah
- – Jaanga Mahmuud Bah
- – Suwaadu Mahmuud Bah
- – Nenne Mahmuud Bah
- E ɓiɓɓe Mohammed El Qaalii Bah
- – Faatu Mohammed El Qaalii Bah
- – Umaar Mohammed El Qaalii Bah
- – e Abdullaay Mohammed El Qaalii Bah janngoowo to Ndakaru
O haali e ko fayti e nguurndam duɗe ɗee. O haali darnde jinnaaɓe makko ɓennuɓe ɓee(baabiraaɗo oo e mawniraaɗo mo o lomtii oo). O anndini jamaanu nguu wonde Alhajji Mahmuud Bah gollinooma, kadi maa ɗeen golle keddo kadi nduumodoo e njuuteendi aduna. O anndini kadi ɓe nganndaano wonde ko jiidaa tan e leyɗeele Muritani, Mali e Senegaal, duɗe Alfalah ena njahi haa to Afrik Santaraal to Gaboŋ e to kameruun. Caggal ɗuum, o waɗi eeraango feewde e denndaangal Ɓesngu Alfalah, ɗo waawi wonde, e ko aldaa e paltoor, nde nanngondirta no mahateeri, ngummoo e ɓuuɓri, ndaroo e naange, walabo e walabo tawa alaa sereendu ngam rokkude njuɓɓudi ndii semmbe. Ɗum noon naamndii ko nde gooto fof ñobbata ɓernde mum haa ɗaata, haɓa e ngaameela haa foola, waɗa so Alfalah wuurii ko kañum wuuranaa, so Alfalah lohii walla maayii ko kañum bonnanta walla waasata. O sakkitorii ko jaarde miñiraaɓe makko rewɓe. O wiyi debbo ko feccere e leñol, darnde mum
wonaa sara e mahdi renndo. So ɓamtaare heɓaama, debbo ena tawa. So poolgu dañaama, debbo ena tawaa. O yetti Faatu Bah, Halimata e Nenne sabu darnde mumen tiiɗnde nde ndarii haa golle ɗee mbaawi yuɓɓude, gila to bannge ngalu, peeje haa e warñeende. O anndini yimɓe ɓee ko ɓeeɗoo mbaɗi denndaangal ngalu kuutoraangu e nguuɗoo kewu.
O adorii tawo haalde ko e arab, mo horsaaka e ɓunndu tiggundu haa o gasi, o waɗti ko o haalnoo koo e Pulaar laaɓɗo cer haa bahe keewɗe ndimmbii.
Uddi golle ɗee ko Ceerno Aamadu Yero Kiiɗe. O waɗi ko nguurndam Alhajji Mahmuud Bah( yo yurmeende Alla won e mum). O lelniri ɗam ko e mbaydi jime jaarooje. Laaɓi mi tan won fulɓe waawɓe ngal ɗemngal haa seedtini. Hay ɓe nanataa walla ɓe paamataa ko o haalata koo, naayodiima e duƴƴe ɗee. Nde o joofni, Almuudo belɗo daande no limmbam, heɓɓii, takki junngo e hakkille, toƴƴi daande quraana. Arnooɓe fof mbeltii, duwaaw sakkitaa. Njaram saraa e jamaanu, yimɓe njari haa kemmili, gooto fof rokkaa deftere quraana, nawti galle mumen.
Gelongal Fuuta lollirɗo
Njaay Saydu Aamadu


c: text/html

text:
E hitaande 2008, njuɓɓudi laamu ngarwaniiri e nder taariik Moritani tuugiindi e demakaraasi, follaama e gardagol Seneraal Muhammed wul Abdel Ajiiju, e dow woytoraandu wonde « kisal alaa e leydi hee sabu Al Kaydaa, sabu calɗi ɓurɗi tiiɗde e leydi hee ndokkaama arani en (ɓaleeɓe) e wujjooɓe jawdi laamu ekn….».
Ko ɓuri maantinde tan, e ngal daawal ko laamu Siidi wul Sheex Abdallaahi ardi ko e wooteeji laaɓtuɗi, juɓɓinaaɗi e kawral, hay so tawii rokki en oon fartaŋŋe ko ko konu Moritani follunoo laamu Maawiya koo.
E hitaande 1991, lewru marsa, goomu militeer en to Maali, e gardagol Kapiteen Aamadu Tumaani Tuure (ATT), follii laamu kolonel Muusaa Tarawore, darinooɗo e oon sahaa e leptude ɓesngu mum, alaa mo ɗacci e ndeen bonannde haa yooɓii sukaaɓe e rewɓe seppatnooɓe, ina ɗaɓɓa ndimaagu. Ko e ngaal daawal politigi to Mali, laamu militeer en holliri ngenndiyaŋkaagal mum e waawde wonde konu ndeenoowu keeri leydi mum, kono kadi so lor ɗaɓɓii, mbaawngu sompude demokaraasi, tottita siwil en . Ɗum ko wune A.T.T. wonnoo, ALFAA Umar Konaare woni laamɗo siwil gadano piilaaɗo e hitaande 1992, o laamii duuɓi sappo, o joñtii, ATT ƴami lefol ngol, fiilaa e hitaande 2002. O fotnoo rowde manndaa makko ɗiɗmo ko e lewru suwee 2012, caggal wooteeji potɗi yuɓɓineede e lewru abiriil 2012.
Ina teskini e ɗiiɗoo duuɓi ɓennuɗi (fuɗɗoode ujunaaje ɗiɗi) dillere ownoore kooninkoore lollirnde Al Kaydaa ummiinde e pusgu dillere « banndiraaɓe juulɓe » wonnoonde Alaseri e kitaale 1990, yantude e dillere winndereyaŋkoore e gardagol Ben Laaden, inan mbaɗi tuddule mum en e nder jeereende Saharaa, tuggi worgo Alaseri, ƴaaŋan maa fuɗɗaange rewo Moritani, haa yettoyii rewo Maali e Niseer. Oon diwaan noon, nde wonde wonaa ɗo nguurndam weeɓani aadee, ko ladde tuulaa heelaa, kala daraniiɓe ko dagaaki ko toon tuddini, gila e julotooɓe dorog (lappi feewde Orop), tarafikaaji sigaretuuji e marsandiisuuji goɗɗi……ekn. Ko e oon nokku noon kamɓe wiyooɓe ko ɓe fellooɓe jihaadi ɓee cuɓtii hoɗde, eɓe njana e leyɗeele cattiiɗe ɓe ɗee (Moritani, Alaseri, Mali, Niseer), eɓe ndaha tuubakooɓe ngam ɗaɓɓude heen kaalisaaji, ɓe njana e konuuli ɗeen leyɗeele, jiidaani e bonanndeeji goɗɗi. Moritani yejjitaani tawo njanguuji Qallawiya, Turiin ekn… , jiidaani e warngo tuubakooɓe Farayse to diiwaan Eeleega e dahngo Españool en e dow laawol Nuwaadiibu e nanngal sanndarma Baasikunu.
Pusgu Libi e boomaare Kaddaafi sabu murto ɓesngu mum e ballal won leyɗe kuufɗe geec Atlantiik (OTAN), teeŋti noon e Farayse, feññinii yeeso heso e nder diiwaan Saharaa e Saahel oo, ɗum woni leñol tuwaareg en, fernooɓe heen e kitaale 90 ummaade Mali feewde Libi, caggal nde ndoŋki dañde sagooji mum e nder ndiin leydi sabu yiɗde ɗum en faltaade compa laamu mum en e diwaan lollirɗo Asawaad oo. E sahaa nde ɓe ngari Libi noon, Kaddaafi naatni yoga e maɓɓe e konu mum, ina huutoroo ɓe e yoga e bonnanndeeji ɗi huccini e ɓesngu mum, walla e leyɗeele goɗɗe, waɗti ɓe no « yeenee dawa en nii » (mercenaires). E nder nguuɗoo pusgu, ɓeen yoga e ɓeen tuwareg en ngartii Maali, ina ngaddori kaɓirɗe bonɗe. Faggudu Kaddaafi kala, gila ɓe ngarti noon ɓe ngummitini fiyannde maɓɓe moccunoonde e kitaale 90, yiɗde maɓɓe faltaade, ɓe keɓa heen koye maɓɓe e nder diiwaan Asawad oo. Ndeen fiyannde noon nde ɓe ummini e oo sahaa, ɓe puɗɗiima hoonaade heen sabu won gure ɗe ɓe keɓti, jiidaani e warngooji bonɗi ɗi ɓe mbari koninkooɓe Mali to gure biyeteeɗe Agelok e Tesalit. Teskini hannde e nder konu Mali ko ŋakkeende kaɓirɗe e njuɓɓudi, ardiiɓe konu nguu, hono senerooji ɗii, won ko toppitii hannde ko wonaa ɗowde konu, ɓuri wonde haajuuji mum en ko yiilaade ngalu e jiiɓaade e yoga e tarafikaaji gaddooji kaalis.
Laamɗo leydi ndii, hono ATT ɓuri ardinde ko yiilaade maslahaa hakkunde mum e Tuwareg en ɓee, kadi teskaa ko hay darnde makko feewde Al Kaaydaa, wonaa darnde neɗɗo kaɓtotooɗo, amo leefi heen sabu o hollitta tan ko yiɗde jam. Ko goonga o jaɓaani wonande leydi Farayse kuutorgal ngam kaɓtagol mum Al Kaaydaa, no Abdul Ajiiju nii, kono kadi no o woppi Abdul Ajiiju ina waɗa « yaa jeyna haa » e nder leydi makko ; ɗum ɗoon noon ɓeydi ko yawaare. Ndeen darnde noon yoga e ɓesngu Mali faamaani ɗum, walla nii ina luulndii ɗum. Rewɓe soldateeɓe kollitii ɗum e nder seppooji, kañum en e sukaaɓe mum en. Ina gasa kadi tawa ɓuri wonde ngoƴa ATT ko hol no wooteeji keborɗi waɗde e abriil ɗii ɓennirta, haa o joofna manndaa makko. Ko waawi heen wonde fof, Goomuyel militeer en, e gardagol kapiteen Sonogo e jahdiiɗo mum Konaare, pellitii follude laamu ATT e dow daliilu wonde ɓe ndokkaaka kaɓirɗe ko ɓe kaɓtorii Tuwareg en. Kuudetaa goɗɗo kadi yantii e goɗɗi ɗi kaanaani, gila e Moritani, Gine Konakiri, Gine bisawo, Niiseer… ; kono maa mbiyaa ko Moritani koo, e ko Mali koo fof ɓuri jaasde, sabu heen leydi fof, militeeruuji mum en polli ko laamuuji gardunooɗi e wooteeji laaɓtuɗi, compani ɓesnguuji mum en ɗamaamuya laabi kesi ngam tabitingol demokaarasi.
Ko ina tolnoo jooni e duuɓi noogaas pawɗi, leydi Mali ina maantiniri e nder Afirik wonde yeru laaɓtuɗo ɗo demokaraasi tabiti tigi rigi, sabu lomlomtondiral e woote baɗowal, diisnondiral hakkunde gollotooɓe politigi e wellitaare jaaynde e miijo to bannge politigi, haa ko ɗum rokki ATT hurum mawɗo e nder aduna hee kala. Ko ɗum waɗi kuudetaa baɗɗo Maali oo, bonannde mum alaa ɗo haaɗi, sabu wayi tan ko no wiyde aduna oo kala, « nganndee minen militeer en, min keboraani woppude demokaraasi sompoo e nder leyɗeele Afirik, so tawii politigi ciyneteeɗo oo yahdaani e muuyaaɗe amen, tawde Alla wallii min emin njogii petelaaji, nde ɗum joli fof, min pollat laamu, hay so tawii ko tuugiingu e demokarasii ». Ko ɗum waɗnoo e Moritani, ko ɗoon ɗum fuɗɗii, waɗi Gine, hannde jofii e nder Maali. Daadis Kamara to Gine, nde wiyaa « ko waɗnu maa ko mbaɗ-ɗaa koo ? » o jaabtii ko « mate ko miin njawi-ɗon, miin kam keɓtu-mi laamu ko e juuɗe maayɗo (Laasana Konte), Abdul Ajiiju to Moritani noon folli ko laamɗo gootanaaɗo e laawol demokaraasi ». E ñallunge hannde ngee, caggal balɗe tati, goomuyel militeer ƴoogtingel to Maali, roŋkii yo yiɗde mum tabit, sabu feere mum ndee ɓeydi ko jiiɓru e wuro Bamako, kisal eggii : nguykaali, tooñaŋngeeji e nder mbeddaaji, etee, ko ɓuri heewde heen, yooɓtaa heen ko soldateeɓe. Yanti e ɗuum, keewal e gollooɓe politigi kollitii mettere mum en eko waɗi koo, kañum en e pelle aduna ɗee kala, ɗaɓɓi ko yo laamu rutto e juuɗe tippudi doosɗe leydi ndii.
Laamu jogaaki tawo qiima e nder leyɗeele Afirik, sabu potɗo laamaade haɗee laamaade, mo fotaani laamaade wiya maa laamoo. Anndaa e militeer en, aadi mum en e Dowla, ko reende keeri leydi e kisal mum, e gaddaade goodaangal dowla oo e doosɗe ɗo o tuugii ɗoo, kono kala ko fayti e dawrugol, ɗuum ko geɗal siwil en yuɓɓuɓe e nder partiiji politigi, walla noon militeer ɓooriiɗo ina wonti siwil. Kono teskaa jooni ko militeer en e nder Afirik, sabu mum en jogaade petelaaji ko farlinɓe e men laamuuji mum en, ko wonnoo gollal maɓɓe koo, ko ɓe yeebiiɓe ɗum, etee kala nde ɓe poolaa e deengol keeri leydi, ɓe keewi ko ruttaade e laamuuji maɓɓe, ɓe polla ɗum en, Moritani e Maali ko yeruuji laaɓtuɗi e ɗuum.
Ngooɗoo fijo noon fotii haŋkati dartaade so tawii yimɓe ina njiɗi yahrude yeeso, ɓamta leyɗeele mum en, pelle adunayaŋkooje ina poti ɗum daranaade, natta wonde e haala « min njaɓaani, min mbelaaka walla min njowii on e fedde ….) haaɗa ɗoon. Ɗe poti ko ƴettande ɗum kuule ɓurɗe ɗum ñisde, mbele e ɗum wonana heddiiɓe ɓee yeru. Ko waɗi Maali koo, fotaani woppeede ɓenna, no ina foti haɗireede fof, sabu ɗum hebori, ko adii fof, ko firtude dowla Maali, rokka Al Kaydaa e murto Tuwareg en semmbe no ina carda leydi ndii, etee ɗum ko bonannde wonande leyɗeele Saahal ɗee fof (Niseer, Moritani, Caad, Burkinaa ekn….). Sabu, so wontii haŋkati ko goomuuji jogitiiɗi tawi tuugni fagguduuji mum en ko e taraafik e njeeygu dorog ngoni arditiiɓe laamuuji men, ngannden en ceertii e ɓamtaare, etee ɓesnguuli men pusii. Laamu ɗaɓɓi ko ganndal, pinal e nuunɗal. So tawii ɗum fof ardii, yantondiri e semmbe, ko ndeen dowla waawata mahaade ɗo tiiɗi. Kono yaakoraade semmbe ɓolo ina yona e laamu, nguun laamu heewi joofde ko e tooñaŋnge.
So tawii aduna oo fof ina goongɗini wonde tippudi dowla tuugiindi e demokaraasi waawi gaddaade jaaral yeeso e ɓamtaare e nder renndooji men, pelle winndereeje ɗee e gollotooɓe politigi leyɗeele aduna ɓee kala ina poti ñawndude oo gagga : hol no soldateeɓe cuutirta juuɗe mum men e fiyakuuji politigi, sabu ɓe ngontanii en « tuuba horde ».
Marsa 2012
Maamuudu Haaruuna JOOP

robotstxt: allowed

filter: keep


text:
Eɗen kollita ɗo huunde e anndinoore Alasan Watara, mo aduna fof heptini wonde ko kañum fooli e woote baɗnooɗe to Koddiwaar. Ɗum noon mo aduna hiisii woni hooreejo ndiin leydi. Alasan Watara jibinaa ko e hitaande 1942 to Dimbokro to rewo Koddiwaar. O heɓi bakkaa makko ko Wagadugu, omo yahra e duuɓi 20, oon saanga ko woni laamorgo «Hot Woltaa». O jokkoyi jaŋde makko to Dental Leyɗe Amerik ha o heɓi Doktoraa ko fayti e ganndal faggudu, o ƴettaa e hitaande 1968 e FMI. Caggal ɗum Banke mawɗo Dowlaaji Afrik Hirnaange (BCEAO) noddi mo.
O ruttii to FMI e hitaande 1984, o waɗaa gardiiɗo Diiwaan Afrik, hade Hufet Buwaañi nodditde mo e hitaande 1988 ngam ardaade BCEAO. Dewgol makko FMI ngol addanii mo dañde jokkondire (sehilaaɓe) ballitɗe mo, e tuma nde diiwaan o naati e caɗeele faggudu, ardaade golle faggudu e kaalis leydi ndi. Ɗum ina jeyaa e geɗe gaddanɗe Hufet Buwaañi nomde mo hooreejo hilifaaɓe leydi ndi. Ɗum addani mo waɗteede gite, woodi waɗtuɓe ñuumbaade ko o «arani», hawri kadi Hufet, nde tawnoo naywii, ko dokkuɗo mo mbaawka timmuka.
Jiiɓru e caɗeele kewnooɗe e oon sahaa ngaddani Hufet wellitde partiiji e yuɓɓinde woote e hitaande 1990. O fooli. Kono luulndo ngo salii woppude, haa arti noon e FPI, hono parti Looran Bagboo, keptinaaɗo ñalnde 30 abriil 1990. E hitaande 1992, tawi Watara ina woni haa hannde hooreejo hilifaaɓe, Bagboo sokaa. Hufet saŋkii ñalnde 7 desammbar 1993, daawal kesal, daawal jiiɓru udditanii Koddiwaar.
- Baaba yahii, sukaaɓe njiiɓiima
Ndeen Hufet saŋkiima, woodi takkuɓe Watara yiɗde heɓtude laamu. Huunde nde o yeddi, hay so tawii o luulndiima no Konan Bejjee, gonnooɗo hooreejo suudu sariyaaji (Asammbele) heɓiri jappeere ndee nii. Ko oon fotnoo lomtaade, kono Alasan wiyi o rewraani no laawol wiyri nii, sibu, e miijo makko, Ñaawirde rowrowre ina fotnoo tawa teskaade ngonka «leydi laamaaka». Ɗum jibini ngañgu hakkunde maɓɓe, Bejjee joganii mo oon guut.
Nde woote paandii e hitaande 1995, Watara feeñnini yiɗde wonde kanndidaa. Ngam faddaade mo, Bejjee lelni doosɗe woote kese, baɗɗe kuulal biyowal, kala jiɗɗo ardaade leydi ndi, ina «foti wonnde jeyaaɗo e Koddiwaar, jibinaaɗo heen, tawa kadi yumma mum e baaba mum fof ko e koddiwaar njibinaa. Yo a taw kadi ko neɗɗo mo meeɗaa woppude jeyegol mum e leydi he, tawa kadi (…) yaltaani ndi e duuɓi joy cakkitiiɗi ɗi».
E miijo Bagboo, ngalɗoo kuulal ko «luulndingal wellitaare, añamngureewal, bonngal» ; o waɗdi maalde e RDR hono parti cosaaɗo e hitaande 1994, ummiiɗo e FPI, mo Alasan Watara jogori ardoyaade. Haŋkadi alaa ko haaletee e Koddiwaar so wonaa ɓiyleydiyaagal Watara : woodi wiyɓe ko o Burkinaanaajo, walla Hotwoltaanaajo. Ndeeɗoo miijannde «araniyaagal» (jeyegol e Koddiwaar) addi kusumma hakkunde koɗdigal rewankooɓe (juulɓe e ko ɓuri heewde) e diiwanuuji keddiiɗi ɗi. Jaayɗe ɓalliiɗe laamu ngoni e waɗde jeeyngal ngañgu arani en.
Nii woni Alasan Watara haayti wonde kanndidaa ; o wiyi ko Eyaademaa waajii mo ɗuum. Wonti hankadi omo hujjikinoo : «Ko mi Koddiwaarnaajo gila njibinaa-mi e hitaande 1942 to Dimbokro. Baaba am ko ɗoon kadi jibinaa hedde 1888, neene am jibinaa ko Dabu e hitaande 1920, o dawi ko Glele Ban (Ojenne)». O bayyini e jaaynde nate karte dentitee jinnaaɓe makko, fofo ngam dallinde ko e laydi he o jeyaa. O wiyi «Ko goonga mi janngii to Burkinaa e tuma nde wiyetee Hot Woltaa nde. Nde keɓ-mi Bakkaa, ndañ-mi bursi, njokkoy-mi jaŋde to Amerik.” Alasan yahii haa holliti e jaayɗe kaayitaaji dentitee jinnaaɓe mum. Añɓe makko njooɓtoriima mo ɗuum fof. O jaabtorii ɓe «mi wonii cukko guwerneer BCEAO jooɗaniiɗo Hot Woltaa duuɓi ɗiɗi, kono ko e dow nanondiral hakkunde laamu Burkinaa e Hufet Buwaañi.». «Mi waawaa wonde ko wonaa Koddiwaarnaajo, ɗumɗoo fof ko ayiiba».
Ñalnde 30 sulyee 1999, caggal nde o gollii duuɓi joy e nder FMI, Alasan arditinaa RDR, holliti yiɗde mum wonde kanndidaa e woote oktoobar 2000. Bejjee, gondunooɗo e caɗeele mawɗe, ummini jeeyngal tookangal ngam hollitde wonde Watara ko Burkinaanaajo, ɗum noon o waawataa ardaade leydi ndi. Alasan holliti karte ɗiɗi dentitee Koddiwaar, peewnaaɗe 1982 e 1990. Kono, ñaawoore takki mo «waylude e kuutoraade kaayitaaji waylaaɗi». Yumma makko kadi noddaa to polis ngam anket. Ñalnde 27 oktoobar, yamiroore ñaawoowo dokkunooɗo mo nasiyonaalitee o, niilnaa.
Ñalnde 29 noowammbar, laamu Koddiwaar werlii jeeyngal njiylawu makko. Ɓe o ardodinoo RDR heewɓe nanngaa, ñaawaa, cokaa duuɓi ɗiɗi.
Ñalnde 24 desammbar woodi koninkooɓe murti to Abijaa, folli laamu, e gardagol Robeer Geyi. Bejjee dogi yalti leydi. Yimɓe RDR sokanooɓe njaltinaa, laamɗo keso deeƴni ɓernde Alasan Watara, wonde ina waawi artude e leydi mum. Alasan arti ñalnde 29 desammbar. Ydi Woodi tuumɓe Alasan wonde caggal pollugol laamu ngol, sabu ɓadinooɓe mo jeyeede e waɗɓe kuudetaa o. Alasan e Bagboo puɗɗii woɗɗondirde. Lebbi seeɗa pawii heen, hakkunde Alasan e Geyi fuɗɗii mettude, haa Robeer Geyi takki mo, e lewru mee, yiɗde mo waɗde kuudetaa.
Ñalnde 23 e 24 sulyee, Doosɗe leydi kese kollitaa ɓesgu ngu, ɗo winndaa, «kala jiɗɗo ardaade leydi ndi, maa yumma mum e baaba mum jeyaaɓe e leydi he, tawa kadi meeɗaa jogaade ɓiyleydiyaagal goɗngal». Ɗum fof e wayde noon, Alasan waggini yimɓe mum nde ngootata «eey».
E lewru Settaambar, Geyi takki Watara yiylaade liɓde ɗum. Senerooji Palenfo e Kulibali takkaa «etaade warde». Kanndidatiir Watara riiwtaa sabu «ɓiyleydiyaagal ngal hoolnaaki», ngal Bejjee ko noon, sabu makko waɗde wicit cellal to Farayse, wiyaa o fotnoo ɗum waɗde ko Koddiwaar.
Hankadi kanndidaaji mawɗi heddii tan ko Bagboo e Geyi. Bagboo wiyaa foolii, heɓi laamu caggal balɗe tati jiiɓru ndu Geyi woni les mum, ngam heddaade e laamu. Watara ɗaɓɓi woote kese, sibu, e miijo makko, Bagboo dagaaki. Ɗaɓɓaande makko riiwtaa, fawtii heen ɓe calii hay o wona kanndidaa e woote depiteeji. Parti makko geddi woote ɗe. Yimɓe makko njaggondiri e doole kisal. Ɗum fof e wayde noon, ñalnde 25 mars 2001, parti makko tawtoraa woote meeriiji, ardii PDCI e FPI fof. Caggal ɗuum ñalɗi beldital ngenndi ɗi Bagboo yuɓɓinnoo mbaggini nde ñaawirɗe ɗe ndokkata Alasan Watara kaayit mum ɓiyleydiyaagal e tuugnaade e sariya e laabi leydi ndi. Ɗeen ndokki mo ɗuum ñalnde 28 suwee 2002.
Ñalnde 19 settaambar, eto pollugol laamu e murto mbaɗi tawi ko ɓuri heewde e ardiiɓe ɗum ko koninkooɓe rewankooɓe. Seneraal Geyi e Kalifu geɗe nder leydi (Emili Boga Duudu) mbaraa, galle Alasan Watara duppaa. Watara mooloyii to ammbasaad Farayse. Kadi yimɓe fof njomnii mo, hay Bagboo, takki mo sakkaade ɗee golle. Alasan noon seeraani e yeddude ɗuum.
Ko waawnoo heen wonde fof, ñalnde 6 abriil 2005, to Peretoriyaa Bagboo e Watara e Bejjee e Giyoom Sooro ciifindiri nanondiral beldital. Ina jeyaa heen toɓɓere maantinnde kuulal 35, kaɗnowal Alasan Watara wonde kanndidaa e woote gardagol leydi. Balɗe seeɗa pawtii heen o habri ko o kanndidaa e woote payɗe arde. Ɓooytaani e nanondiri haɓɓondirde e Bejjee ngam haɗde Bagboo foolde.
BAB / Ƴoogirde : RFI


text:
FONADH – hono dental pelle ngenndiije toppitiiɗe jojjanɗe aadee e Muritani – yuɓɓinii ñalɗi heblo tuggi ñande 12 haa ñande 17 lewru marse hitaande 2012 : to Bahbahɓe (12 haa 14/03/2012) : wonande jeyaaɓe Bahbahɓe e ummiiɓe Kayhayɗi, e to Rooso (15 haa 17/03/2012) : wonande jeyaaɓe Rooso e ummiiɓe Ɓoggee.
FONADH – hono dental pelle ngenndiije toppitiiɗe jojjanɗe aadee e Muritani – yuɓɓinii ñalɗi heblo tuggi ñande 12 haa ñande 17 lewru marse hitaande 2012 : to Bahbahɓe (12 haa 14/03/2012) : wonande jeyaaɓe Bahbahɓe e ummiiɓe Kayhayɗi, e to Rooso (15 haa 17/03/2012) : wonande jeyaaɓe Rooso e ummiiɓe Ɓoggee.
Fandaare heblo ngo ko wallitde terɗe pelle FONADH ɓeydude humpito mum en e ko feewti e fannu kilinik sariya ; ɗum toɗɗii ko pelle jeyaaɗe e FONADH gonɗe e diiwaanuuji Barakna, e Gorgol, kam e Tararsa, haa teeŋti noon e meeriiji Rooso, e Ɓoggee, e Baabaaɓe, e Kayhayɗi. E ko ɓuri teeŋtude, heblo ngoo waɗanaa ko terɗe FONADH e juɓɓule mum e nder diiwaanuuji ɗii, e kala karallo kalfinaaɗo kilinik sariya e nder meeriiji ɗii, e terɗe jeyaaɗe e pelle yimɓe taccinanooɓe ngartiraa Senegaal.
E ko ɓuri teeŋtude, faandaare heblo ngoo ko wallitde tawtoraaɓe ɓee :
- ɓeydaade faamde hol ko woni kilinik sariya, e hol golle kilinik sariya ;
- anndude njuɓɓudi kilinik sariya, e no kilinik sariya siinirta golle mum ;
- yiilaade kuutorɗe laaɓtuɗe ballooje kilinik sariya gollaade e anndeede no haanirta nii
- huutoraade kaɓirɗe e peeje newnooje denndingol goytaali walla gullitaali yimɓe tooñaaɓe, e toppitaade doosiyeeji mum en, e jojjanɗi mum en jaɓɓaaɗi (jey leydi, galleeji, ndonu, e ko nanndi heen).
Hebli yimɓe ɓee e ɗee geɗe ko sokna Rokkaya Gay, ummiiɗo Ndakaaru, gardiiɗo fedde nde wonaa lamuyankoore wiyeteende RADI (ko dental pelle), sabu humpito makko e ɓuri duuɓi noogaas e ko feewti e kilinik sariya (enen noon ko jooni naat ɗen e golle kilinik sariya). Huufi heblo ngo ko Aamadu Umaar Jah (hooreejo Fedde Ɓamtaare Pulaar e Muritani, jooɗaniiɗo Ardorde/Kuuɓal FONADH), kam e Jibril Yero Jiggo (kalfinaaɗo ciynugol eɓɓaande ndee). Keewal yimɓe tawtoraaɓe heblo ngo to Baabaaɓe e Rooso ko capanɗe nay e ɗiɗi (42) neɗɗo : 18 debbo, e 24 gorko.
Heblo ngo yahrii no haanirta nii, yimɓe fof ndokkii heen miijooji mum en, ngaddii ngaddii heen balle mum en, no haanirta nii.
E innde am, e innde pelle jeyaaɗe e FONADH, e innde Koolaaɗo Kuuɓal FONADH, eɗen njetta Rokkaya Gay sabu darnde mum, e ballal mum e ñalɗi ɗii. Eɗen njetta kadi denndaangal tawtoraaɓe heblo ngoo. Eɗen njaakorii maa ngoo heblo wallit ɓe siynude golle kilinikaaji nay (4) ɗii, hono gonɗi e meeriiji Rooso, Ɓoggee, Baabaaɓe, e Kayhayɗi.
Hol ko woni kilinik sariya ?
Kilinik sariya wayi ko no kilinik safaara (doktoor) nii. Ene anndaa wonde kilinik safaara toppitii ko safrude yimɓe walla jawdi. Kilinik sariya noon toppitii ko wallitde yimɓe yooltude hujjaaji mum en, walla jojjanɗe mum en aadee jaɓɓaaɗe (jeyi leydi, galleeji, kaayitaaji juddu, ndonu, kareeli walla luure peewtuɗe e geɗe renndo, e ko nanndi heen). Kilinikaaji sariya gonɗi Rooso, e Ɓoggee, e Bahbahɓe, e Kayhayɗi mbaɗanaa, e ko ɓuri teeŋtude, ko taccinanooɓe ngartiraa e ɗii meeriiji. Kono, sikke alaa, so yimɓe woɗɓe e ko wonaa ɓeen tan, kadi e ko wonaa e hoɗɓe e ɗiin nokkuuji tan, so kollitii toon caɗeele mum en, ma ɓe mballite no haanirta nii.
Nuwaasoot 26/03/2012
AAMADU UMAAR JAH
Nate gollordu nduu


text:
– Sabu teskaade wonde dowla Israyiil inan jokki e luulndaade kala kawraaɗe nanndiraaɗe to fedde dowlaaji dentuɗi
– E teskaade kadi darnde nde Israyiil jokki e warngooji kuuftidinɗi feewde e hoohooɓe Palestiin ;
– E teskaade muumɗugol gondungol e weleede ɗum e ballal ngal dowla amerik e won e leyɗeele tuubakooɓe mballitta Israyil e tiimgol mum ngol rewaani laawol won leyɗeele palestiin ;
HEERTO (Parti) UFP rennduɓe e batu mooɓondiral 3ɓal e ñalɗi 27, 28, 29 e 30 deesammburu 2012 ;
– Ina luulndi warkoyaagu Israyiil ummanii feewde e palestinnaaɓe e jokkugol mum e tiimde leydi palestiin ;
– Ina rennda weltaare e ɓesngu Palestiin sabu poolgu ngu ɓe keɓi to bannge dipolomasii sabu jaɓgol Fedde Dowlaaji Dentuɗi yoo ɓe njeye e tawtorteeɓe Batu mum kuuftidinngu.
– Ina wasiyoo pelle palestinnaaɓe kala nde ndentata ngam falaade gaño maɓɓe gooto hono dowla Israyiil tiimoowo.
Nuwaasoot ñalnde 30 deesamburu 2012
Batu Mooɓondiral


text:
Daawal sappo e ɗiɗiɓiiwal jeewte diine ngal Fedde Nasrul Muuminiima waɗii ñalnde 15 koorka, to Wurosoogi.Fedde Nasrul Muuminiima ko fedde Jokkere nde 315 tergal, jiƴɗuɓe ndennndi miijo wooto e jokkondirde enɗameeje.
Ndeeɗoo fedde sosaa ko hitaande 2004,to wurosoogi. Faandaare fedde nde ko ballondiral e kala goƴaaji ɗi gooto kala wondata. kala dañɓe haajuuji ko wayi innde, yannge, janayse ko fedde nde darantoo ɗum. E hitaande 2005 nde darii e wallitde juulɓe e heblande ɗumen jeewte dingiral.
Ina yaha ina ɓeydoo, haa Ceerno Saali Caam mawnum Ceerno Aliw Caam e Gonnooɗo Meer mo Wurosoogi hono Elhajji Jibi Ɓaas e ndoolni fedde nde ɓe mbiyii teskaade ɓe golle ndeeɗoo no wayi yooɗde ɓe njeyaama e mayre. Kala ko feewti e golle Jumaaji, jamaaji, genaale e to bannge ɓamtaare wuro ngo eɓe njiyee heen.
E teskaade sukaaɓe men ɗannatooɓe wonooɓe Dakaar walla ummotooɓe caggal leydi ina ndaña caɗeele koɗki ɓe ndañani ɗumem nokku ɗo Ndakaaru. Koŋferaas mawɗo to Jakkaa ɗo hikka noon teddiniraa golle ko Sokna Neene Galle Koreera cuddiiɗo Ceerno men Ceerno Aliw Caam to wurosoogi hannde o woni ko Umra.
Toɓɓe jeewtaaɗe ko: Jokkere enɗam e ɓure laawol TijjaaniƊowi golle ɗee ko Ceerno Alhasan Alfaa Jah mo Meeri, Ceerno Abuu Ɓaas wurosoogi, Ceerno Ismayla Bah e Ceerno Yaayaa Jiggo.
E nder jeewte ɗe banndiraaɓe heewɓe mbeltiima sabu ko annduɓe njooɗii e ngal dingiral kaalɗo fof mbeltoo.
Ceerno umar kan mo Boynaaji, ceerno Maamuudu Caam e Mustafaa caam mbeltinii juulɓe ɓe.
Fotde no baasuuji ɗi nguliri e kuppugol kuuraa ngol taƴondiraani haɗaani yimɓe gooto fof ina jogii tafiya mum ina wifoo. okkiraama tamaro, suukara. Defte 40 qur’aana ndokkiraama e ballal Jibi Nalla Sih ɓiɗɗo wurosooginaajo gonɗo to Dakaar feccaa e nder duɗe 10 sukaaɓe wonɓe ɗo. Sokhna Mayram Ñaŋ to Caankon Ɓoggel artii e yeewtere ko feewti e ɗooftaare rewɓe to worɓe mumen. O hollitii aljanna debbo ina ɓadoo ɗum so rewii alla, ɗoftiima joom galle, reenii hoore mum malaama. Kono debbo taƴde ɓoggi rewa e birgooji wiya leydi ndi ko potal debbo e gorko woni ɗo hay gooto ɓuraani goɗɗo o ko maale halkaare. O wasiyiima rewɓe ɓe to bannge semmbinde dewe mumen Alla haa teeŋti e ɓoornaade comci timmuɗi.
Ceerno Yahyaa Jiggo artii e ndeen toɓɓere e ɓeydude sukaaɓe ɓe nde teddinta jinnaaɓe mumen, sabu teskaama e oo jamaanu sukaaɓe yahooɓe ziyaara kame dente juulɓe ko tawii teddinaani jinnaaɓe mumen. Nde yahi haa tiisubaar juulaa duwaawu waɗaa wasiyaaji Ceerno Abdul wahab soh lollirɗo Ceerno sammba juulde soh. Sakkitorii Ko duwaawu Khatmu e juuɗe Ceerno Ahmadu Alhuseyni Bah sawtu belɗo e baar belɗo.
BOOKAR SEK
JEEWTE KOORKA : NASRUL MUMINIIN WADII NO WOOWNOO
Daawal sappo e ɗiɗiɓiiwal jeewte diine ngal Fedde Nasrul Muuminiima waɗii ñalnde 15 koorka, to Wurosoogi.Fedde Nasrul Muuminiima ko fedde Jokkere nde 315 tergal, jiƴɗuɓe ndennndi miijo wooto e jokkondirde enɗameeje.
Post your comments
Vous devez être connecté(e) pour rédiger un commentaire.


text:
En njettii geno kaaɗtudi, nde o newnanii en haa mbaaw-ɗen huuɓnude aadi hakkunde men e fedde DEKAM (Dental- Kawral- Musiɗal) kam e terɗe jaayndiyankooje habrirde “ayaawo fm” to Suwoyraat. Tuma nde duɗal ngal udditta, en tintiniino banndiraaɓe. Ina yooɗi kadi so ngal ɓaara, ngenndiyankooɓe ɓee tina. Caggal nde ngal heɓi ko geno fodannoo ngal e ganndal, e horo ngo almudɓe ɓee mbaɗaa, Fedde Ɓamtaare Pulaar, Catal Suwoyraat
En njettii geno kaaɗtudi, nde o newnanii en haa mbaaw-ɗen huuɓnude aadi hakkunde men e fedde DEKAM (Dental- Kawral- Musiɗal) kam e terɗe jaayndiyankooje habrirde “ayaawo fm” to Suwoyraat. Tuma nde duɗal ngal udditta, en tintiniino banndiraaɓe. Ina yooɗi kadi so ngal ɓaara, ngenndiyankooɓe ɓee tina. Caggal nde ngal heɓi ko geno fodannoo ngal e ganndal, e horo ngo almudɓe ɓee mbaɗaa, Fedde Ɓamtaare Pulaar, Catal Suwoyraat
ina seedtoo, ɓee almuɓɓe njawtirii no haaniri kawgel ngel. Ko ɗuum saabii ɓe nduwanaama ñalnde 27 mee 2015, e dow tawterogol halfinaaɓe rewindo duɗal ngal. Ɓeen ngoni : Umar Muusaa Sih (hoyreejo catal), Mammadu Jibriil Jah, Haamiidu Mammadu Bah (halfinaaɓe jaŋde catal ngal), Abdullay Bah (hoyreejo fedde DEKAM) kam e Abdrahmaani Jallo (koolaaɗo kuuɓal fedde DEKAM). Doggol almuɓɓe yawtuɓe e kawgel ngel ko nii lelorii :
Aamadu Joob, Abdul Soh, Aamadu Tijjaani Mbooj, Abdul Saada Sal, Abdullay Jallo. En toriima ɓe jokkugol golle e yiylaade ganndal. Fedde Ɓamtaare Pulaar, catal Suwoyraat ina rutta teddungal e kala banndiraaɗo gaddunoɗo heen ballal mum.
Haamiidu Mammadu Bah kalfinaaɗo jaŋde F.Ɓ.P.M. catal Suwoyraat


text:
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere-laaci ISON ma a taw arnoo ko habrude maayde Nelson Mandelaa.
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere-laaci ISON ma a taw arnoo ko habrude maayde Nelson Mandelaa.
Yimre aroore les ɗoo ndee, ko yimre mbaɗanno-ɗen Nelson Mandelaa, nde yaltaa kasoo ñalnde 11 feebariyee 1990.
————————–
MANDELA
Won e ñalɗi ko daartiyankooji,
Ñalɗi mawɗi tedduɗi keewɗi maanaa,
Daarteteeɗi haa ɗo haaɗi haaɗaa.
11/02/90 millaama e ɗiin mawɗi,
Oon Alet mo ɓesnguuji kala ngiƴƴii,
Muuyaaɓe goonga nguurti no ñaamɓe njuumri,
Hiiɗaaɓe kala cummbi sibu belaa ndañii.
Hoodere ɗelkunde siirtii, seeki niɓɓe,
Hare ndimaagu yilmitanaa moƴƴere,
Sibu kaɓiiɗo fenaande, caliiɗo yawaare,
Hare mum e añamnguraagu seedtini.
Duuɓi 27 e lewbi jeegom e balɗe jeegom,
Naange fuɗaani ngonɗaa ko e niɓɓe jemma,
Kasoo maa dañii giƴiraaɓe sagataaɓe,
Kono ɗum fiɓnde maa yolbinaani.
Lepte caɗtuɗe, golle kiisɗe e gijaali warngo,
Tuundi, ɗomka, heege e kala coon,
Mbiy-ɗaa ko mehre, mejaani ma;
Jaambaaro lolluɗo, ŋeerɗo fiɓnde!
Gorko tedduɗo, gorko kimmirɗo,
Jaambaraagal laatingal daarol,
Hay añɓe maa ina njooɗa maa.
Dikkiiɗo laamuyel paltoor hulaani,
Dañi wune, malaa njomu ko jilɓaani,
Purlu-ɗaa ngel ko ɗo laaɓti so e ndoondi,
To Afrik worgo to raneeɓe turi ɓaleeɓe mbaɗɗii!
Manndelaa! hay so innde maa sowtaaka,
Yimɓe fof ina nganndi ko aan tan haalaa,
Aduna fof, hay añɓe maa ina ɓuucoo maa.
Mbir goonga, mbiy-ɗaa ko potal tan njiɗɗaa,
Potal leƴƴi e aadee en kala laartu-ɗaa;
Mbaabuur miskinɓe, ko ñaamndoolaagu luulndi-ɗaa,
Kono leñam-leñamaagal to woɗɗi mbiici-ɗaa!
Yettaa maayaani ko hakilantaagal ngardin-ɗaa.
Yahdiiɓe maa heewɓe kay mbaraama,
Aan ne kay fiɓtaade ɗum a meeɗaa!
Steewe Bikoo, Albeer Litili
Bensamin Moloyse, Dulsii Settambe
E woɗɓe limti-limtinɓe.
Laamuyel boto boto kay hay gooto daɗaani,
Maawiyya wonaa aan mallat-mi,
Kono ɓerngel maa ina ɓawli.
Sowetoo 16/6/76 kay en ciftorii,
Ñalnde heen kay yummiraaɓe ngoyii,
Ñalnde heen kay winndere ndee kala sunii,
Hektoor Peterson e yahdiiɓe ñalnde heen mbaynii,
Ngel cukalel ngel gudde yulnde yaltaani,
Ngel nganndu-ɗaa ko ndimaagu tan laajii.
Ɓesngu worgo Afrik wuurɓe e sunu duumiiɗo,
Ñalnde kala, ko maayɓe haa heewi,
Ndaw baaye e alyatiimu!
11/02/90 noon cereeli naange ndiddii niɓɓe jemma,
Ñalnde Walteer Sisulu e woɗɓe ngoppitaama
ANC kadi wiyaa heptinaama,
Min njowtii poolgu kay yettimaama,
Oon ñalnde Manndelaa nder ngaska mum fiɗɗitiima.
Ɗum ko e ɓesnooje hare ɓesngu maaɗa.
11/02/90 e ñalɗi daartol yantii,
Daartol ɓesnguuji kiiɗaaɗi, goonga muuyaaɗi.
Manndelaa! hannde fof min ɓur maa horsinde!
Manndelaa! hannde fof kadi min ɓur maa teddinde,
Sibu fiɓnde maa lewlewal hiiɗaaɓe!
Winni Manndelaa yeeweende a hulaani,
Hay gijaali e puuptaali njerɓinaani,
Nelson kay ƴaañgal a wonaniino,
Aadi e fiɓnde e gilli fof a tibitiniino.
To Afrik worgo noon ko ɓaleeɓe kaɓata e paltoor,
Kono ko hiiɗaaɓe kaɓata toon e hiiɗooɓe,
ANC jilluɓe e raneeɓe e lasi mum ina moofti,
Bereyten BereytenBak ko e ɗii yeruuji mawɗi;
Senngo Apartaayd ɓaleeɓe haa heewi ina woodi,
Janfiiɓe ɓiɗɓe yummiraaɓe mum en kersaani,
E ɓeen jaasɓe, mawɗo Linkataa Gatsaa Butelesii.
Jalluɗi fenaande kay haa hannde ina toon mbewi,
Kono goonga ina ruɓana ɗi,
Maa roondo haa weeya fukka e leydi,
Añamnguraagu kay fayi ko e ciltirɗi,
Hay so tawii ɗaɗi Apartaayd haa tiiɗi na ñiɓii!
Hare waɗde koko jokki haa nde poolgu jolii,
Poolgu ngu hay huunde falaade waawaani,
Añɓe fof noon e heewde doole,
Sibu balle leyɗe mawɗe e laamuyel caɗtarel,
Ɗeen baabiiɗe laamuyel Israaiil coltungel,
Laamuyon piddukon, ceddukon,
Leptukon ɓaleeɓe worgo Afrik e aarabeeɓe Palestiin.
Jemma juuti fof noon weeta,
Goonga jenngi fof jofa,
ANC e OLP yo wuur raayuuji mon mawɗi!
11/02/90, Manndelaa mutnooɗo e niɓɓe jemma,
E annoore mawnde suppitidiima! ./.
Bookara Aamadu Bah
Nuwasoot 12/02/1990


text:
Ngam semmbinde ɓeen heɓooɓe bursi e kala lebbi 3, to bannge hirjino so tawii ɓe keɓii kaalis ujunnaaje joyi. Ina jeyaa e sarɗiiji ɗi waɗtorde heen kaayitaaji jibinannde sukaaɓe ɓe. Nde wonnoo sahaa kala so ɓe keɓii ɗiin ngaluuji ɗi ɓe keewi huutoraade ko e ngoƴaaji goɗɗi, mbaasa toppitaade, cellal, jaŋde e kaayitaaji jibinannde. Ardiiɓe bursi kisal ɓesnguuji waɗii ngoon heblo e wallidiiɓe maɓɓe ñallal hannde 16 01 2018, ngam wonana ɓe njogitaari timmundi. Kaayitaaji ɗiin ko ngam hollitde heɓooɓe neɗɗo waawataa heɓde bursi tawi alaa kartal dantitee, walla keɓatnooɗo o so tawii saŋkiima alaa e sago lomtatooɗo adda kaayit kolliroowo mo o lomtii o ko ko saŋkii ummoraade e doktoor. Ɗuumɗoo maa wonanɓe hirjino laaɓtungo e ɓeen heɓooɓe bursi.
Bookar sek Lewlewal Maatam


text:
Matta 1
Haala maamiraaɓe Iisaa
(Lukka 3.23-38)
1Inan binndi kollooji inɗe maamiraaɓe Iisaa Almasiihu, dimaaɗo ley lenyol Daawda, taan Ibrahiima:
2Ibrahiima rimi Isiyaaka.
Isiyaaka rimi Yaakuuba.
Yaakuuba rimi Yahuuda e minyiraaɓe muuɗum.
3Yahuuda rimi Fares e Sera. Ɓeen ngoni ɓe o rimdi e Tamar.
Fares rimi Hesruuna.
Hesruuna rimi Aram.
4Aram rimi Aminadaabu.
Aminadaabu rimi Naasuuna.
Naasuuna rimi Salmon.
5Salmon rimi Bo'as, mo o rimdi e Rahabu.
Bo'as rimi Obet, mo o rimdi e Ruttu.
Obet rimi Yesa.
6Yesa rimi Daawda kaananke oon.
Daawda rimi Suleymaana. Oon woni mo o rimdi e dee Uriya-no.
7Suleymaana rimi Robo'am.
Robo'am rimi Abiya.
Abiya rimi Asa.
8Asa rimi Yosafat.
Yosafat rimi Yoram.
Yoram rimi Usiya.
9Usiya rimi Yotam.
Yotam rimi Akas.
Akas rimi Hesekiya.
10Hesekiya rimi Manasa.
Manasa rimi Amon.
Amon rimi Yosiya.
11Yosiya rimi Yekoniya e minyiraaɓe muuɗum.
Ɗum hawrii e jamaanu mo Alhuudiyankooɓe njaalanoo, njaaraa Baabiila.
12Caggal ɓe njaaraama Baabiila,
Yekoniya rimi Seyaltiyel.
Seyaltiyel rimi Sorobabel.
13Sorobabel rimi Abiihudu.
Abiihudu rimi Eliyakim.
Eliyakim rimi Asoro.
14Asoro rimi Sadok.
Sadok rimi Akim.
Akim rimi Eliyuda.
15Eliyuda rimi Eliyasar.
Eliyasar rimi Mattan.
Mattan rimi Yaakuuba.
16Yaakuuba rimi Yuusufi, jom suudu Mariyama.
Mariyama woni inna Iisaa bi'eteeɗo Almasiihu oon.
17Ndelle ɗum hawrii e jamaanuuji sappo e nay illa Ibrahiima faa yottii Daawda. Illa e Daawda faa yottii nde Alhuudiyankooɓe konanoo njaaraa Baabiila ndeen fu, wo jamaanuuji sappo e nay hawrata. Wooɗi du, illa nde Alhuudiyankooɓe konanoo njaaraa Baabiila faa garol Almasiihu ndeen, wo jamaanuuji sappo e nay hawrata.
Haala rimeede Iisaa Almasiihu
(Lukka 2.1-7)
18Inan no Iisaa Almasiihu rimiraa: Mariyama inniiko oon wo kaɓɓanaaɗo Yuusufi. Ammaa fadde makko e suddeede, tawi o reedirii saabe baawɗe Ruuhu Ceniiɗo. 19Yuusufi kaɓɓanɗo mo oon wo neɗɗo ponnditiiɗo, yiɗaa semtinde mo, anniyake fiirtude kaɓɓal ngaal e suuraare. 20Nde o miilotonoo ɗum ndeen, maleyka Joomiraaɗo wari to makko ley koyɗol, wi'i mo:
—Yuusufi, taan Daawda, taa hulu ɓaŋude Mariyama, sabo ɓinngel ngel saawi ngeel e Ruuhu Ceniiɗo ƴuuri. 21O riman ɓiɗɗo gorko. Inndiraa mo Iisaa, sabo wo kanko hisinta yimɓe makko e hakkeeji muɓɓen.+
22Ɗum fuu, ɗum waɗii faa haala ka Laamɗo yottini annabaajo kaan tabita nde wi'unoo:
23«Surbaajo mo anndaa gorko reedan,
rima ɓiɗɗo gorko.
O inndirte Imanuwel.»+
Maanaa innde ndeen wo: «Laamɗo ina wondi e meeɗen».
24Nde Yuusufi finunoo ndeen, waɗi no maleyka Joomiraaɗo wi'iri ɗum noon. O ɓaŋi Mariyama, 25ammaa o wondaay e muuɗum faa rimi ɓiɗɗo gorko. Yuusufi inndiri ɓiɗɗo oon Iisaa.


text:
Fotde noogaas e nayo APC cultivert wonɓe e nder diiwaan Maatam keblaama to bannge ndema sewosewooji. Ngoon heblo ko gollorgal biyeteengal Ñaay Saaroo, kam e SAKATA gooto heen hollirii e golle ɗe jogii ngam newnande ɓe huutortooɓe ndema sewosewo sahaa mum ko ko heedi. Ɓe kaalii eddaaji aawɗeele jogaaɗe ngam newnude moƴƴugol e nder remooɓe […]
Ñalawma haannde ina hawri 27 10 2017 Eɓɓoore wiyeteende MDI Technologie ummoriinde to leydi Farayse arii e nder wuro Caankon Hiray. Caankon Hiray woni ko e nder renndo teeru Oogo, ngo woni ko hirnaange Wurosoogi. Ndeeɗoo eɓɓoore addi ɗum ko biyeteeɗo Mammadu Joob ko ɗuum waɗi o inniri eɓɓoore MDI Technologie, ko ɓiɗɗo Caankonnaajo Hiray […]
Ñande 15 lewru octobre, timmi duuɓi 31 ko wirninii gooto e ngenndiyaŋkooɓe Afrik ɗuurninooɗo mbelemma nguurndam teelɗuɗam e dow kasaara renndo mum. Timmii duuɓi 31 ko Afrik waasnoo gootal e jagge mum calinooɗe turande njiimaandi geenol. Holi oo biynooɗo : ɗoon ɗo ina woodi leeɓte e ciiɓagol ƴiiƴam miskineeɓe alaa e sago wooda mbaadiiji ɗiɗi […]
Njillu ammbasadeer dowlaaji dentuɗi amerik to haalirde dowri diiwaan Maatam, Timtimol fm. ko ngol ɗoo waɗti laawol ɗimmol yillaade e nder haalirde Timtimol fm. faayiida o ko ngam yeewtitde e remooɓe, awooɓe, aynaaɓe kame fitiram golle en. Haa teeŋti to bannge kisal, eɗen nganndi ɗo e nder diiwaan Maatam ina heewi ɓesngu Ameriknaaɓe wuurɓe e […]
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Gure daande maayo diiwaan Maatam tuggi ko Wudduru haa Waawnde telliima e mbedda ngam wullitaade caɗeele mumen ɓe njogii e oo sahaa,ɓe kawri ko to Ganngel Seek Muusaa e nder falnde Kanel. Gure keewɗe tawtoraama e gardagol Muusaa Njaay to Wodobere. Ngoo ɗoo wullitaango ɓe kollitii geɗe keewɗe ɓe keɓaani,ɓe tinaani hay dara e koye maɓɓe to bannge laamu ngu. Caɗeele ɓurɗe teeŋtude ko ɓe ngalaa laabi moƳƳi,sabu ngol ɗoo laawol naatirngol Hoore foonde yaltiri Waawnde haa Gasammberi ngol moƳƳaani eɓe njiɗi ngol waɗee gudoroŋ haa timma. Yanti heen ko kuuraa oo yoga e gure ngalaa kuuraa, to bannge kisal ngal ina ŋakki no feewi. Ɓe kollitii kadi cuuɗi cafrirɗi ɗi njahdata ko laabi moƳƳi sabu yoga e rewɓe ɓesnooɓe ina ndaňa caɗeele sahaa ndunngu ina heewi caɗeele . Ɗuum yoo laamu daro ngam ittande ɓe ɗee caɗeele ko ɓuri yaawde.Hannde oo ndunngu ngu no wayi ni yoga e sahaa yahngartaa oo weeɓaani.
Bookar Sek lewlewal Maatam


text:
– Sabu teskaade iñcuru bonndu wuuraandu hannde ndu feeñirndu e ɓeydagol ɓurtungol cogguuli nguura, ŋakkugol safaara e njoldi, jaajtugol ngenam-lesaagu wonande jogiiɓe dipolomaaji e ɓe ngalaa fof, jaastugol katanɗe ɓesngu ngu e waawde sooɗde soklaaji mum, baasal jaawngal wonande cete renndo ɓe ngonka mum en seɓornoo, jeebagol hoɗɓe e nokkuuji dowri e ŋakkugol kisal e ɓeydagol bonnanndeeji.
– Teskaade gallugol tippudi jaŋde e leydi he, geɗal caabotoongal peccooru, paltoor renndo e leƴƴi, ko ngannduɗa ko huunde bonnoore ngootaagu leydi e janngo mum.
– Teskaade jaastugol sarwisaaji cellal ɗi toppitaaki ɓesngu ngu haa ko ina addana yoga e ɓiɓɓe leydi ndi ndaartoyde safaara caggal leydi.
– Sabu teskaade deŋgol njuɓɓudi laamu ndi (administarasiyoŋ) e roŋkude ɗum daranaade ngoƴaaji ɓesnguuli ɓurɗi farwude ɗi teeŋti noon e remooɓe, aynaaɓe lorɓe e yooro yawtungo ɗo ngoo yantude kadi e taccinanooɓe to senegaal ina ngarti e lornooɓe e dille 1989, jiidaani e artunooɓe ummoraade Libi e Kodduwaar.
– E teskaade wonde Tuugnorgal keñoraangal lollirngal « PROGRAMME EMEL 2012 » tolningal e 45 miliyaar ugiya garngal ina tardi e tee ko soynanoo e mum heɓaaka : faanditanoo e maggal ko ustande remooɓe, aynaaɓe e miskineeɓe woɗɓe caɗeele mum en to bannge nguura e maaygol jawɗeele kono teskaa ko ɗum alɗini ko forlooɓe « balle » ndeftina ɗum e laabi niɓɓi ngam ƴaañde wallidiiɓe mum en politigi, seede mum ko geɗe ɗe laaɓaani peeñɗe e won e bitikaaji nder leydi walla e nder leeɗe ɗo e nuwaasoot.
– Teskaade kaɗgol Asammbele nasiyonaal e juɓɓule newnooje kala waɗde golle mum en so horde e reende no ngaluuji leydi ndi ndanndirtee tawi saabii ɗum ko Hooreejo leydi ndi e cibooji mum, darnde nde ngannduɗaa naftaani laaɓal e wellitaare golle ndenndaandi e keeriindi (marchés publics et privés).
– E teskaade wonde hay e wiide FMI (Booñ kaalis adunayaŋke) wonde limooje mawɗo leydi ndi ko yowitii e ƴellitaare e ndesaari men to bannge kaalis (devises) teskii tan ko senngo oogirɗe (mines) huccitngo caggal leydi, kono ɗe teskaaki ngonka faggudu e renndo nder leydi he ; Sabu kaan ngonka siforii hannde e wiide FMI, ko ngenam-lesaagu ɓurtungu, baasal ɓeydotoongal ñande kala, ustagol njeñtudi leydi ndi hakkunde hitaande 2011 e 2012 e jaɓɓugol sariyaaji juɓɓinooji peƴtugol golle ndenndaandi.
HEERTO (Parti) UFP rennduɓe e batu mooɓondiral 3ɓal e ñalɗi 27, 28, 29 e 30 deesammburu 2012 ;
– ina suurta borjingol jawdi ummoriinde e oogirɗe teeŋti noon e kaŋŋe, ngaluuji diƴƴe geej e ngaluuji ummiiɗi e leydi tawa ko e nafoore gomuyel julaaɓe wondiiɓe laamu ngu jotondirɓe e jom hoorejawdi en ummoriiɓe caggal leydi sukñuɓe tawi eɓe ɗawi heen julaaɓe heewɓe wonɓe e nder leydi he e ɓesngu ngu ; Ɗum fof addani njenaari e borjingol jawdi laamu ko hoonaade e nder leydi ndi e mbaadi ɓurtundi.
– Ina ɗaɓɓi nde cermitagol jaambureewol waɗata mbele Tuugnorgal keñoraangal ngal « Emel 2012 » ina ɓamtee ngam haa hoolaaɓe ɓesngu ngu mbaawa jeytoreede e pewjugol horo tuugnorgal ngal teeŋti noon e fedde aynaaɓe ɓe laamu dirtini batu mum en tawi rewaani laawol.
– Ina ɗaɓɓi nde sarɗiiji gonɗi e dabi juɓɓinɗi golle ndenndaandi kormetee, sariya parlinɗo e Hooreejo leydi nde saaktata jawdi mum caggal nde fiilaa ɗooftetee.
– Ina weltanii ɓesngu ngu sabu sippirooji mum en ɗi cippirta e laamu ngu teeŋti noon e liggotooɓe daraniiɓe moƴƴitingol nguurndam mum en; UFP ina suurta lepte kuccinaaɗe e maɓɓe jettotooɗe heen sahaaji haa e warngo tawi saabii ɗum ko laamu ngu.
– Ina hirjina doole politigi ɗee kala, pelle e teelɗuɓe renndo ngo nde ngoƴetee tigi rigi nguurndam cattuɗam ɓesnguuli parwuɗi ɗi teeŋti noon e hoɗɓe e nokkuuji dowri ɗi ; Ko noon ne kadi ɓe kirjinirtaɓe nde ɓe luulndotoo kala njenaari, borjingol jawdi leydi e leptugol kuuftidinngol ɓesnguuli , geɗe ɗe ngannduɗaa ko bonnooje ngootaagu renndo e ngenndi, ɓeydooje caru e boomaare leydi ndi.
Nuwaasoot ñande 30 deesamburu 2012
Batu Mooɓondiral


text:
Suutannde ɗimmere e deftere hino wi’ee: (Limaazaa nahnu sii’a?) (Ko fii honɗun waɗi si tawii ko men sii’a?) a janngay e nder ndee suutannde jaabawol oo heewuɗo ganndal sii’ayankeejo imaamuyankeejo mawɗo Sayyiduujo Abdulhusayni almusawii al’aamuliiyo Allaahu on suddir mo yurmeende mu’un, ngo’ol o jaabii on heewuɗo ganndal sunnayankeejo mawɗo Sayku saliim Albishrii Saykuujo jaamiatul Azhar tuma nde o lanndinoo mo ko honɗun waɗi si sii’a jokkaa laawi Sunna ɗin immorde e julɓe ɓen? Mi teɓii nde’e suutannde immorde e deftere feewunde e batte luttoowo (almuraaja’aati) nden deftere nde ɗaɓɓitoowo goong Yiitata e nder mu’un ko majjiri ɗun ko’oo yelii yiitugol ɗun ɗun fewnamo faade e laawol focciingo.
Miɗo hewtine ndee suutannde (juz’u ko mi jortiiɗo nde tenƴintaa ndarɗe ma’a e mayre hara ko’e hoore miijitagol ɗaita no laabiri fii yo googaaji ɗin feeńane ɗin ɗitawata ayɓe maaɗa suuɗii maɗi ɓe seeraali hiɓe ɓen Ayɓe lislaam ko woni goonga ɓen ko ayɓe neɗɗanke on ɓurnaaɗo (teddinaaɗo) wata yejjutu daalol Allaahu
فبشر عباد الذين يستمعون القول فيتبعون احسنه أولئك الذين هداهم الله اولئك هم اولوا الالباب
(wewlin jiyaaɓe an ɓen, ɓen ɓe hino heɗitoo yewetere ɓe jokka ko ɓuri Moƴƴude e mayre ko ɓen woni Allaahua fewni ko ɓen woni Joomiraaɓe nenndiiji hagghil) e daalol makko).
(والذين جا هدوا فينا لنهدينهم سبلنا وإن الله لمع المحسنين)
Ɓen tinniiɓe e fii amen pellet men fewnayɓe laawi amen anduno Allaahu ko’o Wonnduɗo e moƴƴinooɓe ɓen).
Miɗo jortanimaa immorde ka Allaahu awrinndineede e sawaaba.


text:
Kala mo dañi belaa weltoo. So hawri kadi ko e belaa mo Alla welaa, joom mum summba, sajoo, leewoo. Ñalnde 03 e ñalnde 04 lewru korse 2006, Fulɓe Muritani ndañii belaa mo njiɗnoo tawi kadi ko belaa mo Alla welaa, annebi Alla
horsini. Waɗde ndeen ɓe poɓɓii, ɓe ndiwii, ɓe ngamii, ɓe kubii kadi ɓe kuljinorii.
Rokki ɓe oon belaa ko Fedde Ɓamtaare Pulaar e ardorde mum. Ñalnde heen yitere yiyii, nofru nanii, ɓernde jaɓɓiima weltaare. Fulɓe nootitiima e keewal, njaltidii e peewal, ndarodiima e caasal. Ɓe cinkii, ɓe cuɗii, ɓe peeñnini ŋariiji, ɓe ngubbiti ngaluuji Pinal ubbinooɗi haa Pulaagu jali haa serkiti sabu faamde ndeke wekkaano mehru. Hay so ena woodi ɓamtortooɓe Leñol, hay so ena woodi ngenndiyankooɓe « saloŋaaji » ɓuuɓɗi, hay so ena woodi leliiɓe, luliiɓe no janaale, ndeke ena woodi dadiiɓe, dariiɓe no jullaaje.
Leñol Fulɓe wayi ko no lekki nii. Kinɗe ɗe ko cate, Ɗemngal ngal ko fooɓre, Pinal ko ɗaɗi. Kala ko ummii e ɗaɗi, rewrata ko e fooɓre nde yettoyoo cate. Kala kadi ko ɓiraa e cate, reftata ko e fooɓre, nde wontoya fedannde ɗaɗi. Ɗum firti ko kala heen bannge walla tergal ŋakkungal, lekki ki wuurdataa no foti wuurdude, saka ki daña ko ki foti dañde.
Ñalnde belaa Fedde Ɓamtaare Pulaar Muritani, cate Nuwaasot fof ndillii, ndillidii e sahaa gooto. Pulaagu nootiima ñalnde heen, nootodiima e ñeeñal mawngal, ngal faayiida mum waɗtetee coccorgal haa e yontaaji garooji. Catal heen fof darnii yimɓe mum, tawi ko suɓaaɓe, labaaɓe, labaaɓe e nder keele ŋariiji. Catal heen fof hollirii geɗe mum maantiniiɗe, paayodinɗe to bannge pinal gila e moorol haa heɓi kadduki haa adan maa e kuutorɗe ganni Renndo Fulɓe. Catal heen fof kadi seppii haa aduna fof weltii e jaati.
Remooɓe ngardii, ngardini:
– sagata dadiiɗo, joom fetel, joom ooli, joom kufa e jemmbeŋ, joom newre niilaande. Ɗuum ko maandinde no leyɗeele men waalo keɓiranoo walla ndeeniranoo hanki. Ko ɗum addunoo: « ko ɓannde reeni ngesa Ceɗɗo ».
Joom jammbere: lewoowo. Ko joom jammbere adotoo e dunndu, lewa, waɗa ñakkeeje, duppa, fitta haa boowal dañee, rutto waɗana boowal ngal galle. Leɗɗe maamaaje heen fof keewaani soppeede. Ɗe keewi ko hoƴeede maa mbiyen duppeede.
Lewre ngesa waalo waɗetee ko gila nder ceeɗu walla demminaare, ko adii nde ilam naatata. So kawle mbeetoyii, yarkomaa duñii, ilam wonii e bippitde ko ɗoon woni ɗo golle joom njinndaangu e yahdiiɓe ngarata.
-Joom njinndaangu: jabboowo
-joom luwgal: luwoowo
-joom aawdi: gaawoowo
-joom mbekkudi : bekkoowo
-joom jalo: demoowo
-joom sakaade: coppittooɗo.
Sakkaade nafata ko soppitaade coɓoƴƴi ko adii nde ena remee walla caggal demal.
– joom lottundu, joom karba, joom ŋoŋaa e beywal : kiwoowo
-joom ngoobaan, joom laɓi, joom wafdu: coñoowo
– joom cengalal: doɓtoowo.
Roɓtetee ko doɓaale (roɓaande). Ɗo doɓaale ɗe ndenndintee ɗo, wiyetee ko gerngal.
– joom gaccungol e ɓoggol: dimndoowo. Ko e gerngal, gawri (cammeeje walla butaali) nokketee, waɗee e gacculi, tiree. So gaccungol gawri tiraama, wontata ko lujol. Kala ko wonaa gawri so tiraama, wiyetee tan ko dimngal. Luji ɗi kadi ndimndee e bamɗi walla e gayi coweeji maa walla njolnee e laaɗe, nawtee wuro. So gawri ndi yettiima, ndi waɗee e sakeeji walla e paabi. So ɗum alaa ndi lappee haa ndi wonta ceeri, ndi waɗee e nder basi, kanaaje, bootuuji, beembe, paali, saakuuji walla e boloŋaaji.
Aynaaɓe
– gaynaako nayi, joom hudusuru, joom sumalle boloŋ walla bidoŋ
– aga baali, joom karta, tuuba caaya, paɗe taƴee-hulee, joom paftol dadol, joom jammbere:agagɓe ɓe ngari ko ena nafii ngafeeji, ena ndewnii dawnaaji.
– joom koloƴ: koloƴ noon heewi waɗireede ko baagal horde, loocol juutngol e ɓoggol. Ɓoggol ngol kadi heewaani diwde meetereeje tati, nde tawnoo koloƴ waɗanaaka ɓunndu, waɗanaa ko aabru walla hawal.
-joom ɓirdugal, karaŋ, joom daɗol, ɓiroowo
-jaɓɓorgal, -penndirgal ( hay so kaggu alaa ɗoon), – sumalle, -boloŋ, -burgal, -mbeɗu, – tummbude sippirde, – horde kosam, -taasa, -butel nebam sirme
Awooɓe : -Saakit, cambal, mbaal, -doolinnge, -denngere, -awƴal, -coorgal, -duyru, -jawlol, -gelme.
Maabuɓe : mahngo : -mbanndu, -fehre cuuraawi, -fehre lootorde, -guttu, – bulkel, -fayannde, -yulnde ( meltirde )
cañu : -wudere goro, -leppi, -ɓurtungal
Wayluɓe worɓe :
Ɓaleeri : -fetel, -kural, -gaawal, -denngere, -yeeɓru, -silaama, -jaasi, -laɓi, -ngoobaan, -tufirdi, -cañal, -gitte, -buyaade, -jammbere, -sakaade, -serem, -sowta, -jalo, -labangal, -alkabeere
Ndaneeri : -cakka, -ceen, -medda, -kootone: diiɓe e ŋeñemaaji, -jawe: kalkal e tunte
Rewɓe : moorol : -cettal, -korbu, -ƴiyal, -seedere, cokdi : -allaadu, -pempudi, -jaalumbeeje (giye walla meselle )
Lawɓe : Labbo labaaɗo, peƴƴuɗo wowru, furtini fowru
Maalaw (labbo gorworo )
kaɓirɗe: jammbere lawlawre, serem, sawta, ngorba
Geɗe ñeeñaaɗe : wowru, unugal, luwgal, lahal, tuntuleere, karaŋ, jooɗorde, bereteewal, golirgal.
Kalmbaan (labbo laana)
Kaɓirɗe : jammbere lawlawre, serem, sawta
Geɗe ñeeñaaɗe : laana, awƴal
Debbo labbo : -cakka uurka, ndowla, koɗi uurɗi, gowe, baata, cuuraawi, ɗaɗi uurɗi (ɗaɗi uurɗi ɓuri waawde huutoraade ɗum ko ɓesɗo walla jombaajo.
Sakkeeɓe : ñobba guri, ñoofta guri, wonaa foosiri ko arɗo
Gorko Sakke
Kaɓirɗe: alluwal, waata, laɓi, meselal, tufirdi, ɓaatane, gawde, lakunte, cekkiri, cawgu, muul, loocol muul, karlemme(naafige), buyaade, kafa, naakaade, kelloori.
Geɗe ñeeñaaɗe: mukke, bot, taƴee-hulee, deymaat, balluuje, sikaare, makatuumru, wana, kufa, jemmbeŋ, ɓerɓerol, daɓɓungol, fannuuji gaalo, sasa, dannga, kalbe, jaaɓirɗe.
Debbo Sakke
moorol: cettal, allaadu lella
cokdi: haɓɓere jaalumbeeje walla haɓɓere meselle, pempudi
tuppo: giye, meselle, pempudi.
Njaay Saydu Aamadu


text:
The message of Imam Khamenei to the world Muslims on 2016 Hajj pilgrimage in Fulani.
YEWTERE IMAAMU KHAMANAYII NDE ƁE FEWTINI E JULƁE ƁEN FOW FII HAJJU ON E NDER HITAANDE 2016.
Tippude e khabaruuji yaltintee ɗi e ndee yenerde Ahlul bayti –Abnaa-Imaamu Khamanayii-yo Alla ɓoynu ɓe-hooreeɓe rewolisiyon islamiki on hino yewti julɓe ɓen e hajji yankooɓe ɓen yewtere fii Hajju mo tawata ko hollirɗo teddungal e doole mofte julɓe ɓen yeeso yimɓe tooñooɓe Aduna fewndiiɗo on hannde.
Ɓe maaki tippude e faatunndeeji yurmu ɗi waɗunoo ɗi ka Hajju hitaande feƴƴunde, hiɓe tuugi yewtere maɓɓe nden e leyɗe ɗen e jamaaji julɓe ɓen: Leyɗe ɗen e jamaaji julɓe ɓen hino haani anndude laamiiɓe leydi Arabii sawditu ndin moƴƴa, sabu boneeji ɗi ɓe woni e waɗude e nder leyɗe julɓe ɓen, jamaa julɓe ɓen fow miijitoo ko honno ardorta kañun Makka e Madiina e fii Hajju ngun.
E nder ko woni e arude ɗoo kon e hino ɗoo ƴi’al maaku maɓɓe on:
Bismillaahi rahmaani rahiimi
En fuɗɗorii innde Alla jooma yurmeende huuɓunde e hertiinde
Yettoore woodanii Alla seniiɗo, yo’o juulu e nelaaɗo makko Muhammadu e ɓeynguure maɓɓe laɓɓinaa nde nden e sahaabankeeɓe maɓɓe suɓaaɓe ɓen e kala iwrtirɗo ɓaawo maɓɓe haa ñannde darngal.
musiɓɓe tedduɓe, duhiiɓe e suddiiɓe e nder tuɗɗere Aduna on fow.
Hajju on fii julɓe ɓen ko tummbondiral mantorgal heewungal tew yimɓe iwray ɓe cenɗe ɗen fow, ko tummbondiral wondungal norɗinaya ngal ɓerɗe ɗen e kulol yeeso Alla taguɗo on, Hajju on non ko farilla laaɓuɗo tedduɗo aduna yankeejo e laakhira yankeejo e jamaa yankeejo, immorde e yamiroore Alla nokku ka o daali: (Jantee Alla wano annditirton baabiraaɓe mo’on ɓen non, maa hara hino ɓuri), o daali kadi: (Jantee Alla e nder ñalaaɗe limaaɗe), ɗii piiji ɗoo fow ko hollata ko njuɓɓudiiji makko ɗuuɗu ɗi.
Oo farilla non mo maraa nanndo, holnagool jamaanu ngun e nokkuure ka hajju on waɗetee ɗon ko wano non ko hollir ɗun feeñu ɗun e hoodere jalbunde wallinay nde ɓerɗe yimɓe ɓen, awa ɗun ittay kulol e anngal ɓutti ko yimɓe tooñooɓe ɓen addata e nder nokkuure nden, on tigi heɓa ɓuttu-ɓernde wonnde hay e huunde waɗataa mo e nder jamaanu hajju ngun.
Oo hajju annabi Ibraahiima mo lislaamu on addani julɓe ɓen ko fenñinirɗo teddungal e laaɓal ɓernde e wonugol julɓe ɓen huunde wootere, mawnugol mofte julɓe ɓen e fawagol ɓe e bawɗe Alla seniiɗo ɗe lannataa, Hajju on ka diina lislaamu ko yaltintinirɗo oo aaya mo Alla daali e mu’un (Ko ñaaɗuɓe e hoore heeferɓe ɓen, kono ko yurmondiray ɓe hakkunde maɓɓe), ko e hajju on nokku danndagol e heeferɓe ɓen e yurmondirgol gomɗimɓe ɓen wona huunde wootere woni.
kamɓe laamiiɓe leydi ndin ɓe waɗii yahugol hajju ngol yahugol ndaarugol leydi maɓɓe ndin, ɓe suuɗii ngayngu hakkunde maɓɓe e jamaa julɓe Irani yankooɓe ɓen e leydi innde (waɗugol hajju ngun politiki), ɓee lamɓe non ko yimɓe jaasuɓe fussaaghiiɓe taway ɓe si nafa leyɗe njane ɗen ɗuytike, wano Amiriki ɓe diwnay. lamɓe leydi Arabi sawditi ndin hikka sakkike e laawol diina Alla kan e juulirde hormanteere nden ɓe jaɓaali jamaa julɓe irani yankooɓe ɓen yahugol hajju on, ɓe waɗii non bakkatuuji moolanaa ɗi, kono ko ɓe waɗiri ɗun ko fii no ɓe heddora ka jullere laamu hiwa Leyɗe bewɗe ɗen e nder Aduna on, welda e Siynunistu e Ameriki, etoo no waɗira ko ɓen ɗon faaletee kon, jooni non ɓe aamataa waɗude hay e huunde e fii hewtugol e on faale maɓɓe ɗon.
Jooni non waɗii hitaande gila faatunndeeji yurmu ɗi waɗunoo Mina ɗi tawata guluuji julɓe buy feƴƴinno ñannde julde Iidi donkin e ley naange , hino wattii conci horminir ɗi, toni mun hino yoori ɗonka, ko adii ɗun kadi seeɗa hari ka nder juulirde Makka buy kadi maayuno ɗon hari hiɓe e nder rewugol Alla juula wanngoo, e nder nokkeeli ɗin ɗiɗi non lamɓe leydi ndin maraa goonga, ɗun ko huunde nde tawata tawanooɓe ɓen fow e maruɓe pehe e yewtay ɓe fotti fii mu’un, hay woɓɓe goo wi’ii wonnde tawaare hino e nder mun, welsindagol non e danndugol barmunooɓe taway ɓe hari hino janngunde aayeeje Alla ɗen e nder julde Iidi nden, ɗun non ko fotta ɗun, ɓen yimɓe yooruɓe ɓerɗe Sawudi yankeeɓe ƴettuno ɓe wattidoyi e fureeji ɗin e nder nokkeli marirɗi fureeji ɗin, ɗoo yo ɓe ñawndu ɓe, ɓe walla ɓe, hay okkorgol ɓe ndiyan, ɓe accirɓe non haa ɓe maayi, ɓeynguureeji guluuji yimɓe buy iwruɓe e nder leyɗe buy mayraa, jamaaji maɓɓe ɗin aani sunii, ka nder leydi Iran ko ɓattii teemeɗɗe njowo feƴƴinno e nder mu’un, ɓeynguureeji maɓɓe ɗin kadi suniii, haa jooni yjamaa on hino sunii fii ɗun.
Doo yo lamɓe Arabi Sawditu ɓen ngantino, ninsa, ñaawa yimɓe bonnuɓe ndee bonnere moolanaa nde hulɓinii nde, hay waɗugol mojobere immorde e leyɗe ɗen fow fii anndugol ko honno ɗun feƴƴiri ɓe waɗaali, ɗoo yo ɓe wi’u ɓe tooñii, ɓe wi’u ɓe tooña, ɓe yaltintini ngayngu maɓɓe neeɓungu hakkunde maɓɓe e rewolisiyon Islamiki on, ɓe rewi laawi ɗin fow..
Hitooji maɓɓe ɗin, gila e politiki yankooɓe maɓɓe taway ɓe suusataa wowlude huunde yeeso siyonistiiɓe ɓen e Ameriki, haa hewti karamokooɓe ɓen ɓe rentaaki, ñaamay ɓe ko harmi taway ko e hoore ko laaɓi pos ɓe lunndotoo deftere Allan den e sunna nelaaɗo Alla on.. hiɓe etaande ko ɓe waawi kon fow fii wi’ugol wonnde ko rewolisiyon Islamiki iran on raɓɓinɗinii e fii naɓugol hajji yankooɓe maɓɓe ɓen.
Ɓe lamɓe memminay ɓe fitina non ɓaawo ɓe mooɓii feddiiji bonɗi ɓe jonniiɗi armuuji, ɗi naadii hawreeji e nder leyɗe julɓe buy, ɓe wonii sabu warugol e barmugol yimɓe buy ɓe wi’aa waɗaa woñaa hibba, wano Yemen, Irak e Sirii e Libii e leyɗe goo kadi ɓe tawata ƴiiƴan hibbaama e nder mu’un, ɓee politiki yankooɓe maɓɓe non anndaa Alla ko ɗun waɗi si ɓe waɗi njaatigiyaagal hakkunde maɓɓe e siyonistiiɓe ɓen, ɓe ommbii hunnduko maɓɓe ɓe fankii ko Palestiini yankooɓe ɓen wonaa e tooñeende kon, tone maɓɓe ɗen hewtii hay e koɗooli e ca’e leydi Baharayni ndin, ɓee lamɓe ɓe maraa diina alaa neɗɗanke yaagal adduɓe haa ko faɗi Mina kon waɗi e innde wonnde ko kamɓe woni kurkanaade Makka e Madiina, ɓe bonnii horma e hoolaare ko ɗii nokkeeli ɗiɗi wonndunoo kon, hoɓɓe Alla seniiɗo on sahinndinaama ñannde julde donkin Mina, ko adii ɗun kadi woɓɓe goo faatike ka nder juulirde Makka, haa jooni non hiɓe wi’ude wonnde Hajju on waɗaaka politiki, ɓe tooñira woɓɓe goo golle moolanaa ɗe ɗe tawata ko kamɓe waɗi maa ko kamɓe woni sabu waɗude, pellet ko kamɓe oo aaya ɗoo fewti, nokku ka Alla daali: (si tawii o huccitii o yaha ka nder leydi fii bonnugol e nder mayri..), Alla daali kadi: (Si tawii o wi’aama hulu Alla, townitaare nden ƴettira mo waɗugol bakkaatu, yiite jahannama ngen yonii mo..)
Hikka kadi tippude e Khabaruuji ɗin wattude e salagol guluuji sappo hajjiyanko e jamaaji leyɗe goo kadi, ɓe waɗii hajji yankooɓe leyɗe luttuɗe ɗen e nder aynugol ngol maraa hattoode e laawol masin tefindorɗo mo mo Ameriki e Isarayel moƴƴini, suudu Alla holndiindu ndun ɓe wattii ndu ndu holnaaki, leyɗe julɓe ɓen, haa hewti e jamaaji maɓɓe ɗin hino haani faamude lamɓe arabi sawditu ɓen moƴƴa, ɓe faama kadi anngal liimaanu maɓɓe ngun, ko bee ɗii bonnereeji ɗuuɗu ɗi ɗi ɓe woni e waɗude e nder leyɗe julɓe ɓen ɓe dartee, sabu ko ɓe tooñi hajjiyankooɓe ɓen kon ko bee miijitee ko honno julɓe ɓen kippirta Makka e Madiina e fii Hajju ko tawata ko farilla Alla, raɓɓinɗinagol non e nder ɗee golle ɗoo, accay janngo moftejulɓe ɓen e nder satteendeeji moolanaa ɗi.
musiɓɓe julɓe duhiiɓe e suddiiɓe, hikka hajjiyankoooɓe Irani yankooɓe ɓen alaa e yahude hajju, kono ɓerɗe maɓɓe ɗen hino wonndi e hajjiyankoooɓe layɗe luttuɗe yahay ɗe ɗen, hiɓe aanani ɓe, ɓe toranto ɓe Alla kadi wata o newnan lamɓe sawdi yankooɓe ɓen waɗugol ɓe ko boni, kamɓe kadi wata ɓe yejjitu siɓɓe maɓɓe Iraniyankooɓe ɓen ka nder toraaje maɓɓe e ka du’aaji maɓɓe, hara ɓe yejjitaali kadi toragol yo Alla ittu tooñe e satteendeeji e hareeji ɗi yimɓe townitiiɓe ɓen e sohoyonistu ɓe ɓen waɗi e hoore jamaaji julɓe ɓen.
Ka lannoode ɗoo, min tigi mi annintinay fii sahindinanooɓe Mina e ka juulirde Makka hitaande feƴƴunde e sahindinanoo ɓe e nder duuɓi feƴƴunoo ɗi, miɗo torii yo Alla yaafoɓe yurmee ɓe, okkora darjaaji moolanaa ɗi ka nder aljanna, mi salminii kadi Almaami Maadiyyu, mi ɗo torii ɓe kadi yo ɓe du’ano mofte julɓe ɓen fii no ɗe daɗira e fitaaji ɗin e boneeji ayɓe ɓen.
Yo Alla hawrindin en e sawaaba
Seriifu Ali Khamanayi
Sakkitoode sappordu Donkin hitaande 1437 fergu.
.............................
1. Suuratu bagharati, feccere aaya 200 (wano anninditirton baabiraaɓe mo’on ɓen maa ɓuri, annditiree non Alla..)
2. Suuratu Bagharati aaya: 25 feccere aaya on.
3. Suuratu Hajji, feccere e aaya 25
4. Suratu Fathi fecere e aaya on 29
5. suuratu bagharati aaya: 205 e 206.


text:
E deftere men nde mbinnduɗon e Nguurndam Tijjaani Aan, caggal sankaare mum, en keɓiino wiyde heen wonde ko e ndeen maayde gonɗi Leñol ngol fof ngardata. En cifinooma heen jaale mawɗe jahrunooɗe leñol ngol e darnde nde gootal heen fof darinoo e sahaa mum. Kono ndeke won bette mawɗe goɗɗe keddinoo, ngaraani:
Cankagol Yero Dooro Jallo, ñalnde alet, 5 lewru mbooy( mars) 2006, nattugol Mustafa Booli Kan lollirɗo Saydu Kan, ñalnde alkamisa 28 lewru siilto hitaande 2006 e birnagol Doktoor Umaar Kan e hitaande 2008.
Hannde ne, alkamisa 11 lewru korse (juin) hitaande 2009, ko Baaba Leñol, ko baaba mum Leñol fof hono Mammadu Sammba Joop lollirɗo Murtuɗo ruttanaa. Murtuɗo, sagata baɗɗo nguurndam mum fof e Leñol, yarlitanii Ɗemngal e Pinal e ko aldaa lohre e ngowaari. Murtuɗo mo, Leñol ɓurani ɓesngu, mo Ɗemngal foolani galle, mo Pinal ardanii golle, laatiiɗo lewru hakkunde koode ngenndiyankooje, ko ɓeto ngo Timmuɗo timmini, waɗaani Murtuɗo ɓurtuɗo. Murtuɗo, mo innde mum noddi ndimaagu leñol, ƴiiƴam mum yarni lekki ngootaagu leñol, mo warñeende mum laatii fittaandu ɓamtaare leñol artanaama hannde ngam tawtoyde Yero Dooro Jallo, Mustafa Booli lollirɗo Saydu Kan e Doktoor Umaar Kan, ɓeen e adinooɓe ɗumen, waɗnooɓe ñaam-golluuje tiiɗɗe, cuɗaari daartol Leñol, wayɓe no Teen Yuusuf Gey, gittanooɗo e men ñalnde aljumaa 2 lewru siilto 1988, Elimaan Puri Tabsiiru Jiggo, ñalnde 28 siilto 1988, Teen Aamadu Maalik Gay e hitaande 1989, Doktoor Umaar Bah, ñalnde 12 lewru colte( féɓrier) hitaande 1998, Kodda Elimaan Sammbooru Barka lollirɗo Tijjaani Aan, ñalnde aset 14 lewru seeɗto( aɓril) hitaande 2001, Aamadu Muktaar Ndonngo e Seek Faadel, ekn.
Ooɗoo kikiiɗe alkamisa mo Murtuɗo hirndi e Nuwaasot ena yahdi e duusooɓe, duusooɓe suniiɓe, ɓe fittaali owɗi, ɓerɗe mettuɗe, waaltoyi ko Mbaañ Cile e leydi Hammadi. Yiɗɓe, sehilaaɓe e renndanooɓe nguurndam ena nduusa giɗo mo njawaani, njawaaki, Mbaañ ena teeɗanoo ɓiɗɗo mo hersiraani, ɓesngu Sammba Budel ena woya afo mo dullaani. Goranam, Jasak naattaani wuro saka nannga mbeddaaji, feccita dingire, ñaaƴa e ngoowaandi. Jasak Dewo Takkonaaɓe geddi Mbaañ Hebbiya, geddi Mbaañ Siñtu, geddi Mbaañ Poongel, waali e poongel Gadeeji Dewo Kundo ena ndaara Mbayaar mo Yero Pennda, rewo Torja e barkeeje.
Alla waɗataa ko haani, waɗata ko ko haaji. Ko o haaji fof kadi ko ɗum tan laatotoo. Gawlo miskineeɓe wontii hannde miskiino. Bammbaaɗo waayeeɓe e roofolɓe, jahdigel majjuɓe e ɗawaaɓe, tinndatnooɗo, tintinatnooɗo, ciftinatnooɗo, coftinatnooɗo, baajotonooɗo hannde muumɗii. Yo Alla ɓuuɓnu yiƴe makko.
Duwaaw feewde e banndiraaɓe
Ko adii fof, eɗen nelda duwaaw feewde e leñol ngol e kuuɓal e denndaangal yiɗɓe Pinal maggol. Nde tawnoo nde Murtuɗo wuuri nde, wuurannoo ko leñol ngol fof, maayde mum laatiima baasal mawngal wonande leñol ngol. Eɗen njetta ngol noon njettoor keeriiɗo, njettoor bayniiɗo fittaandu sabu ngol yoɓii darnde Mammadu Sammba Joop haa timmi. Ngol waɗani mo ko ngol waɗannoo Elimaan Gamaaji, Yero Dooro Jallo e Mustafa Booli mo Teekaan, so duusde mo haa o yettoo hoɗorde makko sakkitere. Yo Alla lomto, lomtinana ngol ko hawrani ɓerɗe e hakkillaaji.
Eɗen ndennda sunaare e denndaangal wuro Mbaañ, teeŋti noon e ɓesngu Jasak Sammba Budel Joop e kuuɓal. Ko noon ne kadi njettinirten duwaaw e njettoor feewde e Muusaa Mammadu Jallo e ɓesngu mum to Tokomaaji sabu darnde tiiɗnde nde o darii e sara Murtuɗo. Eɗen mbiya ɓe yo Alla lomto, heedana en e ndeen yolnde. Eɗen nelda duwaaw feewde e denndaangal ngenndiyankooɓe yimiyankooɓe, haaliyankooɓe wiɗtiyankooɓe wuurnuɓe ɗemɗe, ɓamtuɓe Pine, ɗo ɓe mbaawi wonde fof e nder jookli nay winndere nde.
Eɗen nduwanoo denndaangal Pelle e Dente ndimaagu ɗo ngoni e nder jookli winndere nde,
– Fedde Ɓamtaare Pulaar Muritani
– ARP/Tabital Pulaagu mo Senegaal
– Fedde Tabital Pulaagu Muritani
– Fedde Pulaar Speaking to Dowlaaji Dentuɗi Amerik
– Fedde yoolti Leñol to Dowlaaji Dentuɗi Amerik
– e denndaangal pelle pine e magooji gonɗe hakkunde Senegaal e Muritani
Eeraango
Ɓamtaten ɗo ko eeraango ngo mbaɗno ɗen ñalnde 6 e 7 lewru morso hitaande 2001 e ñalɗi pinal Tijjaani Aan, baɗnooɗi to Ndakaaru e Dingiral Aamadu Bari. Ko ngoon eeraango kadi ɓamtuno-ɗen e maayde Yero Dooro Jallo.
Eeraango Feewde e Leñol
Banndiraaɓe, ko adii fof ko duwanaade on. Maayde Murtuɗo Joop ko baasal mawngal, ko ustaare mawnde wonande leñol ngol. Nde tawnoo hono Baaba Leñol en keewaani etee kadi mbeeɓaani, en cuniima, en ngoyii haa saɗti. Kono paamen noon aduna o dartaaki ɗo tan e ndeeɗoo maayde, ko ko jokkata. Ɗum firti ko leñol ngol ena hatojina e sagataaɓe yarlitiiɓe. E ngol sokla ngenndiyankooɓe saasɓe e kala sahaa e kala nokku. Haade noon ngenndiyankaagal ko huunde tiiɗnde, nde weeɓaani, etee wonaa mo woni kala rokketee ɗum, so en ndañii ngenndiyanke, tiiɗno ɗen e mum gila e nguurndam mum. Woto ɗalen haa maayde jola, heddoo eɗen ngoya mo, eɗen cunoo e maayde makko, eɗen kolla wonde eɗen njiɗnoo mo walla eɗen njotondirnoo e makko jotondiral tiiɗngal.
Enen ne hannde, foti wonde woondu men e Mammadu Sammba Joop lollirɗo Murtuɗo ko daranaade ko o daraninoo ko. Woondu men e makko, ko haɗde miijo makko maayde. Woondu men e makko ko salaade anniyaaji ɗi o joginoo ɗi mbaasa joofde. Yo Alla yurmo mo, yaafoo mo, kanko e denndaangal maayɓe juulɓe.
Hannde o faayre ena foti mawnude e jaalɗaade e nder fittaandu kala ngenndiyanke laaɓɗo. Fulɓe ena mbiyatnoo: Subaka fof baa maayii, beya ne kadi maayii, moƴƴaani e geddu beyi.
Enen ne sahaa fof woyde en jaalal, moƴƴaani e leñol ngol. So tawii kadi maamaaje janooje ɗe fof, alaa coɓoƴƴi guurɗi lomtotoo ɗe, jeereende bonnde jommbaani. Jeereende ne no wayi fof bonde e ladde, ɓuri bonde ko e leñol. So leñol ena waasa sagataaɓe mum yarlitiiɓe, so leñol ena waasa annduɓe mum sirŋiniiɓe, so leñol ena waasa alɗuɓe mum wakkiliiɓe, wontata ko leñol jowittongol, kuutortengol ɗo leƴƴi goɗɗi.
Gelongal Fuuta lollirɗo
Njaay Saydu Aamadu


text:
Ñalnde talaata 23 mee, hiirde pulaar mawnde waɗii Kayhayɗi to galle sukaaɓe. Yuɓɓini hiirde ndee ko dental duɗe janngooɓe Pulaar e ballondiral Catal Fedde Ɓamtaare Pulaar e Muritani Kayhayɗi. Ardii dental duɗe ɗee ko musiɗɗo jannginoowo coftuɗo ngenndiyanke hono Aamadu Abuu Soh. Tawtoraama hiirde ndee yoga e terɗe Catal ngal, jannginooɓe pulaar, almuɓɓe janngooɓe e duɗe hee e hoohooɓe tedduɓe. Gure ɗiɗi ndokkii hiirde ndee faayiida mawɗo : Jowol e gardagol Ɗalhata Siidi Wele lollirɗo Ceerno mbeewa wonndude e Ceerno Demmba Kulibali, Beelinaaɓe Duɗal Baaba Leñol e gardagol Ñaŋ Muhammadu Umaar e sokna Maryam Mammadu Aan Lollirɗo Mayram Daddaa. Jowol e Beelinaaɓe limtetee ko e gure ɓurɗe daranaade pulaar. Ceerno Abuu Siraaji Soh gardiiɗo Hadaaiqa Ɓuraana, gollidiiɗo Catal ngal, tawtoraama kam e jaalal mawngal wuro Kayhayɗi, hono Seek Tahara Baraaji lollirɗo Kono Baraaji.
Hiirde ndee udditiraa ko Konngol Ɓuraana e daande Ceerno Aamadu Umaar Soh, caggal ɗum tawtoraaɓe hiirde ndee ngummii ndarii ngam heɗtaade gaacol leydi (hymne national). Caggal ɗum ko dokkirgol seedanteeje : 28 ceerno keɓii gooto fof seedantaagal jannginoowo pulaar. Jalluɗi ceeɓndam waɗaama hakkunde sehnooji nayi, naamnde baɗɗe faayiida jowitiiɗe e jaŋde pulaar, hiisa, diine, cariiɗe. Sehngo nawii raay heɓii njeenaari karne e kuɗi. Jime pulaar e konnguɗi belɗi mbelnii hiirde ndee. Kala ƴeftunooɗo konngol jaarii Hooreejo Teddungal Catal Kayhayɗi hono mawɗo Sammba Gata Bah e darnde mum, sibu o feƴƴii, o ferii laawol. Yo Alla jokku balɗe makko, moƴƴina battane makko, yo Alla hebbin hono makko en. Aamiin.
Hiirde ndee waɗii faayiida no feewi, yimɓe nootitiima e keewal.
Ceerno Umaar Aamadu uddirii hiirde ndee duwaawu.
Doggol hokkaaɓe seedanteeje
- Abdullay Aadama Bah
- Aamadu Abuu Soh
- Aamadu Abuu Bah
- Umaar Mammadu Soh
- Ibrahiima Punayel Aan
- Sileymaani Sammba Caam
- Demmba Sammba Caaml
- Aamadu Mammadu Keneme
- Aamadu Demmba Soh
- Aliw Yero Bah
- Aali Aadama Bah
- Mammadu Umaar Ñaŋ
- Huley Ibraahiima Ñaŋ
- Habii Hammadi Sih
- Habii Faalil Sih
- Jeynaba Faalil Sih
- Guuro Raasin Aan
- Jeynaba Sammba Sih
- Hawaa Tahe Sih
- Aysata Demmba Soh
- Madiina Aamadu Njaay
- Aysata Mammadu Deh
- Urdi Mammadu Ñaŋ
- Maryam Ceerno Jah
- Maryam Aamadu Sih
- Ɗalhata Siidi Wele
- Maamuudu Aamadu Tuure
- Aysata Aamadu Soh
E kuɗol Usmaan Ñaan, hooreejo catal FƁPM Kayhayɗi


text:
Ñalnde aljumaa 29 e 30 abriil koolol keewal pine waɗii e wuro Kayhayɗi, Kay Dimmbee jooroo, sammee naayoo. Yuɓɓini koolol ngol ko Fedde Ɓamtaare Pulaar e Muritani ina wonndi e fedde Sifaa hanki Pinal hannde, e ballondiral e Dental Leyɗe Orop e rogere mum PESCC. Koolol ngol toɗɗii ko gure 5 : Nuwaasoot, Nuwaadibu, Rooso, Kayhayɗi e Ɓoggee.
Ñalnde aljumaa 29 e 30 abriil koolol keewal pine waɗii e wuro Kayhayɗi, Kay Dimmbee jooroo, sammee naayoo. Yuɓɓini koolol ngol ko Fedde Ɓamtaare Pulaar e Muritani ina wonndi e fedde Sifaa hanki Pinal hannde, e ballondiral e Dental Leyɗe Orop e rogere mum PESCC. Koolol ngol toɗɗii ko gure 5 : Nuwaasoot, Nuwaadibu, Rooso, Kayhayɗi e Ɓoggee.
Caggal ɗuum, ñalnde alet 01 mee 2016, ko njillu to Jeeriyel Tummbere e yeewtere yowitiinde e :
Ñalnde aljumaa 29 : Koolol ngol fuɗɗorii ko seppo e saanga njontu 10 ina fawi hojomaaji 30. Seppo ngoo ummorii ko lopitaan rewi Gataaga, rewi Siñcaan Sammba Cillo, rewi Kebbe, rewi Gurel Saŋa, rewi Tulde caggal ɗuum yettii to joɗnde yimɓe nootitiiɓe e koolol ngol, ɗoon woni galle luumo. Eɗen teskoo hono Teen Mammadu Gey waawii nootitaade e koolol ngol ina ardii e diɗɗal mawngal. Caggal ɗuum ko gudditgol koolol ngol :
1. Jaŋde Ɓuraana
2. haatumere golle ɗee kaala,
3. konngol bismaango waɗi ɗum ko kalfinaaɗo koolol ngol ɗoo e Kayhayɗi ; 4. mawɗo koolol ngol ;
5. konngol nulaaɗaaɗo PESSC ;
6. konngol cukko Haakem diiwaan Kayhayɗi.
Nde ɗum ɓenni ko hoohooɓe tedduɓe ɓee mbaawii yeeɓoyde wejo fitiram golle en : Lawɓe, sakkeeɓe , wayluɓe, ….ekn mbaawii hollitde geɗe men gaadanteeje, tawi ko leƴƴi tati gonɗi ɗo e kayhayɗi kolliti ɗum : Fulɓe, Sooninkooɓe e Safalɓe. Kamɓe waɗɓe wejo ngoo ɓe mbaawii famninde yimɓe ɓee nafoore geɗel heen kala e hol no feewniraa. Wejo ngoo waɗii faayiida. Caggal nde takkusaan juulaa, ko ƴeewde ñameele e njarameeje men hanki. Arɓe ɓe njeeɓii, ñaamii, njarii ko waɗi faayiida. To bannge njarameeje, tufam kosam jawdi, tufam follere e tufam ɓohe, tufam e kodde gawri cahaandi. To bannge ñameeje : fonnde (karaw), haako e teewu e poɗɗe, kodde ndiyamiri cahaandi, caakiri, ñiiri gawri.
Jamma 29 e jamma 30 ko kiirɗeeli ɗiɗi mbaɗi e galle luumo hee. Jirwini ɗiiɗoo kiirɗeeli ko diɗɗe tati : diɗɗal Fulɓe, diɗɗal Sooninkooɓe e diɗɗal Safalɓe. Jammaaji ɗii mbaɗii ngamri, jime, haaliyankaagal e rap. Rewɓe fewjatnooɓe ñameeje e njarameeje men hanki, wonndude e jom ñeeñal en hollitnooɓe geɗe men hanki, gooto e mum en fof heɓii njeenaari.
Haaliyankooɓe, yimooɓe Rap, yimooɓe jimɗi, e fannu fof tato keɓii njeenaari.
Ñalnde alet 01 mee, njillu waɗaama to Jeeriyel Tummbere. Otooji keewɗi ndawanii Jiinge e saanga njontu 9ɓo, ɗoon nde wonata njontu 10ɓo tawi otooji ɗii ŋabbii e tulde Jeeriyel. Jiingenaaɓe mbaɗii jaɓɓungal baɗngal faayiida, baɗngal njuɓɓudi e gardagol Gelongal Fuuta, lollirɗo Njaay Saydu Aamadu. Caggal calminaali e kollirgol arɓe ɓee, yimɓe ɓee tiindii yenaande Seek Sileymaani Baal, caggal ɗum ko Ɓokki Sammba Gelaajo Jeegi, caggal ɗum ko yenaande Maalik Gallu Bah, fof tawi ina wondi e faccirooji Njaay Saydu Aamadu. Ñalawma oo fof e wulde, tawtoraaɓe ɓee keɗtiima no feewii ko haalatee koo. Caggal ɗum yimɓe nduttii les tillisaaji ngam heɗtaade, e daande Njaay Saydu Aamadu, daartol nokku oo. Musiɗɗo Njaay Saydu Aamadu jaarii tawtoraaɓe ɓee fof. E wattan defte ndokkiraama arɓe ɓee, defte ɗee mbaɗaa ko e Arab , Farayse, Pulaar, Sooninke e Wolof. Yimɓe ɓee mbeltiima no feewi, ñaamaama, yaraama, hay dara ŋakkaani. Gure saraaji ɗii fof mbaawiino nuldude hoolaaɓe mum en : Jowol, Likseyba, Ganki, Awoynaat, Lobbudu Barogal, Loƴol, wuro Saŋre, wuro Gijile e Wuro Jibi Guuru. Jiingenaaɓe mbaɗii golle jooɗɗe gonduɗe e njuɓɓudi. Sikke alaa faayiida Tummbere ɓeydiima, nokku oo ɓeydiima anndeede. Eɗen ciftina ardinoo ɗeeɗoo golle, ko Goomu ɗowoowu koolol (terɗe FƁPM e terɗe SIFAA) tawtoraaɓe golle ɗee, mballiti no feewi. Njettoor feewde e terɗe Catal Kayhayɗi e darnde maɓɓe maantiniinde, njettoor feewde e ardiiɓe diiwaan, njettoor feewde e PESCC, njettoor feewde e diɗɗe tati e feewde e kala baɗnooɗo junngo mum e koolol ngol. Njettoor teeŋtuɗo feewde e Sileymaani Yero Loh e ballal mum keeringal.
Usmaan Ñaan, hooreejo Catal Kayhayɗi


text:
Jakka ko tugalal e nder tugaale diina jowi ɗe lislaamu on mahaa e mu’un ɗen-Baaba en an maaki-ko jeyaa ɗun e laruuraaji diina ɗin, ko sabu tiiɗude ko jakka jogii himme kon fillaama e nder hadiise tedduɗo [julde janɓataake saliiɗo ittude jakka] baaba en an jantii ɓe maaki: ɓaawo aaya jakka on jippike :
﴿ خُذْ مِنْ أَمْوَالِهِمْ صَدَقَةٌ تُطَهِّرُهُمْ وَتُزَكِّيهِمْ بِهَا ﴾.
{ƴettu e jawle maɓɓe ɗen sadaka laɓɓiniraaɓe mo} Nelaaɗo Allaahu on (s a w) yamiri noddinoowo maɓɓe on o noddi yimɓe ɓen o wi’i: [Allaahu seniiɗo on farlii jakka e hoore mo’on wano o farliri julde nden e hoore mo’on] ɓaawo hitaande nden hewtii Nelaaɗo Allaahu on (s a w) yamiri mo yo’o noddu julɓe ɓen, o noddiɓe o wi’i: [Ko onon yo yimɓe ittee jakka jawle mo’on ɗen julde mo’on nden jaɓee] ɓaawo ɗun Nelaaɗo Allaahu on yamiri gollayɓe ka fii sadakaaji ɓen yo jaɓu jakka on e juuɗe yimɓe ɓen.
Baaba en an maaki: Hari Nelaaɗo Allaahu on (s a w) hino ka juulirde tun ɓe maaki: [ko an yo kaariijo immo, ko an yo kaariijo immo, ko an yo kaariijo immo] haa yimɓe njowo yalti, ɓe maaki: [yaltee ka juulirde amen, wata on juulu nder ton on ittataa jakka].
Baaba en an jokkintini ɓe egganimmi hadiise imaamu Jaafaru Saadighi (a s) arii e nder on hadiise: [pellet Allaahu immintiniyay yimɓe ka ghaburuuji maɓɓe ñannde darngal hara juuɗe maɓɓe ɗen hino fiɓaa ka daaɗe maɓɓe ɓe waawataa henndordeɗe hay huunde, hiɓe wonndi e malaa’kaaɓe lettayɓe ɓe lette sattuɗe, hara hiɓe wi’a ko ɓe’e haɗunoo moƴƴere fanɗude e nder moƴƴere heewunde, ko ɓe’e Allaahu on okkunoo...ɓe haɗi hagghee Allaahu on e jawle maɓɓe ɗen].
Hino jeyaa e ko mi ƴeewitii fewndo mi janngata Alghur’aana on-Baaba en an maaki- wonnde Alghu’r’aana on heewii ko’o ɓannindirta julde nden e ittugol jakka ngol e nder aayeeje makko on, ɗun hino tinndini himme jakka ɗen kan nder sari’a lislaamu.
• Ɓaawo mi lanndike baaba en an fii jakka on ɓe jaabii lan hadiise imaamu Saadighi (a s) on mo ɓe maaki e mu’un: [Anndu ko jakka waɗanaa ko ndartingol alɗuɓe ɓen, e wallugol waasuɓe ɓen. Si tawuno yimɓe ɓen ittii jakka jawle maɓɓe ɗen julɗo tampuɗo baaso heddota-nooko. O yonndinorayno ko Allaahu on waɗani mo kon, yimɓe ɓen waasiɗataano, ɓe hatonnjintaano ɓe weelata-nooke, ɓe holataano si wonaa junuubi maruɓe ɓen, hino selli ken e hoore Allaahu seniiɗo nde o haɗata yurmeende makko nden e on haɗuɗo hagghee Allaahu on..e jawdi mu’un ndin].
Mi lanndike ɓe si tawii jakka ko e jawle ɗen fow waɗɗii ?
Ɓe jaabii: jakka hino waɗɗii e nder ko woni arude ɗo’o kon:
Aranun e mu’un: Kanŋe e kaalisi e hoore sartiiji:
Ɗiɗaɓun e mu’un: Mbahe e ngawri, e tamaro e zabiib ɗun kadi ko e hoore sartiiji.
Tataɓun e mu’un: Ngelooɗi ɗin e na’i ɗin e dammi ɗin ɗo’o kadi ko e hoore sartiiji.
Nayaɓun e mu’un: [ e nder jawdi ngeygu] ɗun kadi ko e hoore sartiiji.
• Ko honɗun woni sartiiji waɗɗiiɗi ka kanŋe e ka kaalisi ɗin ɗi joopiɗon ka yewtere mo’on.
- Ko sartiiji buy:
1-Nde kanŋe ɗen maa kaalisi on hewtata misghaal sappo e jowi ko woni jakka mu’un on ko (2/5 ‰) tuma kala misghaal ɓeydii yaltingol jakka (2/5 ‰) hino waɗɗii.
Si tawii non ko kaalisi on ko nde hewtata misghaal teemedere e jowi ko woni jakka mu’un ko (2/5 ‰) tuma kala misghaal noogay e go’o ɓeydii haray yaltingol (2/5 ‰) jakka hino waɗɗii e mu’un.
• Si tawii non emmbere kanŋe on e kaalisi on hewtaa nde’e emmbere jantaande ɗo’o?
- Haray jakka waɗɗaaki e mu’un.
2-Nde o wonndata e mu’un lebbi sappo e go’o lewru sappo e ɗiɗaɓuru ndun naata hara hiɗe e juuɗe jeyɗo ɗe on.
• Fineeterji kanŋe ɗin e cuɗaariiji moƴƴinaaɗi e kanŋe maa e kaalisi e kunte kanŋe e kaalisi go’o?
- Jakka waɗɗaaki e ɗun.
- Waawugol haajitorde ɗe e nder hitaande nden fow, jakka waɗɗaaki e jawdi majjundi dummune heewuɗo mo jaamaa on waawata lintude ɗun ko majju ɗun.
5-Yottagol jooma mu’un kellefuyee e marugol hakkil, jakka waɗɗaaki e kanŋe e kaalisi immorde e jawle paykun maa feetuɗo.
Ɗiɗaɓun e mu’un: ko huunde ko jakka waɗɗii e mu’un: wano ngawri e mbahe e tamaro, jakka hino waɗɗii e nder mu’un si tawii hewtii saa’uuje teemeɗɗe tati, hino ɓattii –e nder ko wi’aa kon kiloo garaamu (847) emmbere jakka ko waɗɗii e mu’un kon ko no woni ardude ɗo’o nii:
a)-si tawii ko ndiyan saaƴuɗan yarniraa maa ndiyan canɗi maa ko nanndi e mu’un ka tawata hatonjinaa e yarnugol ngesa mban e hoore tampere haray ko 10 ‰ waɗɗii ittugol.
b)-Si tawii ko jungo maa masin yarniraa maa ko nanndi e mu’un jakka mu’un on, on tuma ko 5‰.
c)-Si tawii ko ndiyan saaƴayɗan yarniraa on tuma jakka mu’un on haray ko 7/5 ‰ ittetee, si wonaa hara taw gooto e yarnirɗe ɗen hino fawɗi hara waawataake linteede ndaree koɓuraa yarnireede kon.
• Si tawii emmbere soñaande nden hewtaa saa’uuje teemeɗɗe tati tuma yoori ?
- Si tawii hewtaali ka ɗaɓɓaa ɗon haray jakka fawaaki e mu’un.
• Enee sarti go’o hino woodi e ɗun ?
- Hino woodi..ko yo taw ko soñaa kon ko hellifaaɗo on jeyi fewndo jakka on fawii e mu’un, si tawii ko ɓaawo ɗun o jeyi haray jakka fawaaki e mu’un.
• Ko honnde tuma jakka fawotoo e soñeteeɗi ɗin nayi ?
- Ko tuma selli wi’ugol ko mbahe maa ngawri maa tamaro maa inabu.
Tataɓun e mu’un: Huunde ko jakka waɗɗii e mu’un: Baali e be’i, e ngelooɗi e na’i.
Sarti waɗɗagol jakka e mu’un ko piiji:
- Ko hewtugol nisaabu on, ko woni ɗun ko adadu toɗɗaaɗo si tawii ɗi hewtii ɗon haray jakka hino waɗɗii e majji.
Si tawii ko ka ngelooɗi: Si tawii adadu majji on wonii jowi jakka majji on ko dammol, si tawii ɗi wonii sappo ko dammi ɗiɗi si tawii ɗi wonii sappo e jowi ko dammi tati, si tawii ɗi hewtii noogay jakka majji on ko dammi jowi, si tawii ɗi hewtii noogay e jeego’o ko ngelooba marumba duuɓi ɗiɗi woni jakka majji on. Si tawii ɗi hewtii cappanɗe tati e jeego’o jakka majji on ko ngelooba wonumba ka duuɓi tati mabba.
Hino ton adaduuji nokku ka wonuɗen ɗon newnantaa en jantagol ɗun.
Ka nder dammi: Si tawii adadu majji on hewtii cappanɗe nayi ko dammol woni jakka majji on, si tawii ɗi hewtii teemedere e noogay e go’o jakka majji on ko dammi ɗiɗi, si tawii ɗi hewtii teemeɗɗe ɗiɗi e go’o jakka majji on ko dammi tati, si tawii ɗi hewtii teemeɗɗe tati e go’o jakka majji on ko dammi nayi, si tawii ɗi hewtii teemeɗɗe nayi maa ko ɓuri jakka majji on e nder teemedere bee ko dammol gootol, ko ɗi ɗuuɗi woo.
Ka na’i: Si tawii adadu majji on hewtii cappanɗe tati jakka majji on ko ngaari wonundi naatude ka nder duuɓi ɗiɗi, si tawii adadu on hewtii cappanɗe nayi jakka majji on ko naatunge e nder duuɓi tati magge on.
Jakka alaa hakkunde adaduuji ɗiɗi happaaɗi ka nder ngelooɗi e ka nder na’i maa dammi si tawii ɓeydaaki e nisaabu on haray jakka fawaaki ɗi haa ɗi heɓa nisaab keso.
2-Nde mumunteeji ɗin wonata ko wonɗi e jinndude ñaama ka nder leydi Allaahu, si tawii non ko saanaaɗi ko jooma majji jonnataɗi ñaametee hay si tawii ko seeɗa e nder hitaande nden haray jakka fawaaki e majji [Sartinaaka ka mummunteeji si wonaa nde ɗi wonataa gollooji, jakka hino waɗɗii e majji hay si tawii ɗi golliraama ka yarnugol maa ka eggugol maa ko nanndi e mu’un fii dummune wowtaaɗo].
3-Waawugol jeyɗo on maa walliyu on gollitirgol ɗi e nder hitaande nden fow, si tawii ɗi wujjaama dummune anndaaɗo haray jakka waɗɗaaki e majji.
4-Nde ɗi waɗata lebbi sappo e go’o ɗi naata e nder lewu sappo e ɗiɗaɓuru ndun hara hiɗi e juuɗe jeyɗo ɗi on.
(Naya ɓun e mu’un) ko ko [jakka waɗɗii e mu’un: Jawdi ngeygu] ko woni ɗun ko ndin jawdi ndi neɗɗo jeyata ɗun fii faandagol waylindirgol heɓa tono yeeya.
Ko woni jakka mayri on (2/5 ‰ si tawii ɗi’i sartiiji ɗo’o timmii:
1-Hellifeede jeyuɗo on e hakkil makko kin.
2-hewtugol jawdi ndin emmbere ko jantino ɗen ka kaalisi e ka kagge.
3-Heɓugol jawdi ndin tigi hitaande gila o faandori ndi tono e ngeygu.
4-heddagol faandaare tono on e geygu ngun e nder hitaande nden fow, si tawii o firtii o faandike wallitorgol ndi e nder hitaande nden haray jakka waɗɗaaki e mayri.
5-Waawugol jooma mayri huutorgol ndi e nder hitaande nden fow.
6- Nde o ɗaɓɓirta hoore jawdi ndin maa ko ɓeydii e mayri e nder hitaande nden fow.
• Si tawii mi itii jakka ko hombo mi jonnata?
- Jakka on ko haanuɓe jonneede ɓen jonnetee ɓen ko ɓe nooneeji jeetati e hoore sarti:
Ko konnngol joomiraaɗo:
﴿ إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعاَمِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِقَابِ وَالْغَارِمِينَ وَفِي سَبِيلِ الَّلهِ وَابْنِ السَّبِيلِ فَرِيضَةً مِنَ الَّلهِ وَاللَّهُ عَلِيمٌ حَكِيمٌ ﴾ .
(Anndee sadakaaji ɗin ko fii waasuɓe ɓen e miskinaaɓe ɓen e gollooɓe e mooɓugol ɗi ɓen e rinɗingol daaɗe e ñawliiɓe ronki ko yoɓira ɓen e fii laawol diina Allaahu on e seteeɗe ɓen (taƴiraaɓe laawol ɓen), ɗun ko farrilla immorde ka Allaahu, Allaahu ko annduɗo ñeeño (e golle makko ɗen).
• Enee ko honɗun woni hakkunde tampuɗo e miskiino?
- Tampuɗo e miskiino ɓe fow ko’on mo maranaa hoore mu’un ko ñaama hitaande kanko e ɓeynguure makko nden, ko alhaali miskiino ɓuri bonude idii alhaali tampuɗo.
• Ko hommɓe woni gollooɓe e mu’un ɓen ?
- Ko woni gollooɓe ɓen: ko ɓen toɗɗaaɓe immorde e Nelaaɗo on (s a w) maa Imaamu Alii (a s) maa ñaawoowo sari’a on maa mo’o lontini on fii nanngugol jakka on e limugol ɗun e hewtingol ɗun e maɓɓe maa e hannduɓe e mu’un ɓen.
• Ko homɓe woni ɓee ɓuttinteeɓe ɓerɗe mu’un ?
- Ko woni ɓen: ko julɓe ɓe lislaamu on semmbirta sabu jonnugol ɓe jawdi, maa yedduɓe ɓen sabu pooɗugol ɓe ka diina, maa wallugol ɓe julɓe ɓen danndugol hoore maɓɓe.
Hino haanaa joopeede wonnde jooma jawdi ndin maraa hagghee jonnugol jakka e nooneeji ɗiɗi feƴƴuɗi ɗin, ɗun ko satiniraa ɗun feere Imaamu on (a s) maa lontiiɗo mo on.
• Ko homɓe woni rinɗinteeɓe ɓen ?
- Ko woni rinɗinteeɓe ɓen: ko ɓen jiyaaɓe soodeteeɓe rinɗinee.
• Ko homɓe woni ñawliiɓe ɓen ?
- Ko woni ɓen: ko ɓen yimɓe ronkuɓe yoɓugol ñamaandeeji maɓɓe sar’inaaɗi ɗin.
• E fii laawol diina Allaahungol non?
- Ko woni fii laawol diina Allaahu kan: ko gollirgol denndaagal moƴƴereeji ɗin wano mahugol juulirɗe e ƴanɗe e ko wonaa ɗun [gollitirgol ɗun ɗo’o kadi bee wona e duŋayee ñaawoowo sari’a on].
• Ko honɗun woni seteejo ?
- Ko on seteejo lanniraaɗo njooɓa hara o waawataa heɓude nafakka ko o yiltora ka leydi makko maa hara ɗun ɓittinay mo [wano woniri newantaako mo yeeyugol yoga e jawle makko wonuɗe ka leydi makko ɗen maa luɓugol ɗe e hoore njoddi fii yo’o waawu hootirde ɗun] on ɗon jonnete nafakka hootugol e hoore sarti nde tawata setagol makko ngol hinaa e hoore yeddugol Allaahu.
* * * * *


text:
Previous Lesson -- Next Lesson
b) Fii ko waaju ngun ka hoore fello dhabbhi kon: Ko Huutorgol sariya Alla on (Matta 5:13-16)
MATTA 5:14-16
14 Ko onon woni ndaygu aduna on. Si saare wonii e hoore fello, haray nde waawetaake suudheede. 15 Hay gooto hubbhintaa lampu, hippa mo e miran, kono o wadhay mo e kene, o ndayginana kala wondho ka nder suudu. 16 Yo ndaygu mon ngun jalbir nii yeeso yimbhe bhen, fii no bhe yi'ira kuudhe mon moyyhe dhen, bhe mawnina Ben mon Wondho ka kammu on.
Bhay sulfu Almasiihu on no mawni! O ndayginay ndaygu makko ngun ka giggol makko sellungol ngol e jalbeendi goonga makko selludho on ka taalibaabhe makko bhen. Hita on miijoo wonde ko onon jeyi ndaygu jalbaygu e mon ngun. Ko dokkal Joomi mon on. Hita on suudha dokkal mon ngal immorde Alla kulol wota yimbhe bhen gertoo on, bhayru Almasiihu on yedhii on moyyhere fii wonugol ndaygu e nder oo aduna nibbhitudho. Si hidhon sikka wondema ko on yiite hubhaynge tun, hita on hersir dhun. Yiite hubhunge no yi’oo ka woddhi hay si ko kilooji, hay si ko e nder jemma bhurdho dhibbhitude on. Nde Almasiiyaabhe bhen mottondiri, hara hibhe sendodude gomdhinal makko ngal, haray hibhe wa’i wa saare wonude e hoore fello.
Almasiihu on saatinii on fii no woniron ndaygu fii bhen wuuraybhe e nder niwre nden. Himo wattude on seedeejo fii moyyhereeji makko dhin, e himo okkude on cuucal no bhanginiranon yimbhe bhen innde makko nden ka lekkolji e ka golleeji mon. Hari suka gomdhindho no gollude e nder iizine ka yimbhe bhen andaa Alla. Bhe etii tindingol mo kongudhi wondudhi e hoyreeji. Yibbhe makko bhen waajii mo, wi’i: «Selu dhee golle si tawii a faalaaka wonude miskiino.» Kono o jaabii, o wi’i: «Hinaa min tun woni ton. Almasiihu on no wondi e an. O hisinay lan, himo wondi e an. O fodii lan wondema o accitataa lan. Ka mi yaari woo, haray himo wondi e an. Ko dhun wadhi si alaa ko mi hula.»
Landho lambhe bhen on no yamirde on yo o mottindir cuucal mon ngal e yo on jalbin ndaygu wongu ngun e mon. Hita on suudhoo, hita on wona ka yi’ataako, kono yaaree dow pellital wa bhe Alla neli haa e kawtal mon ngal e gollidoobhe e mon bhen. Fottee e yimbhe bhen, yewtidon e mabbhe e hoore ardoreede Ruuhu-Seniidho on. Ko hondhun yimbhe bhen waawata yi’ude e mon e nder nyallal ngal fow? Hara Almasiihu on no jalbude no laabhiri e mon?
Almasiihu on no saatinde on fii no wuuriron ngurndan laabhudhan. Awa yimbhe bhen teddinoyay non Alla fii ko moyyhere makko nden e bawgal makko ngal wondi kon e mon, bhe gomdhiniroyay sabu jikku mon on wondema Ruuhu Allaahu on no hodhi e mon.
Taalibaabhe Almasiihu on no jalbirde wa ndayguuji dhin ka aduna. Kala andudhobhe ndaaray bhe. Wobbhe goo weltanto bhe, manta bhe, towna fii mabbhe, bhe dhabbha no bhe yhembira bhe. Wobbhe goo no nawla bhe, anya bhe, wobbhe no wurta bhe, wobbhe no dhabbha no mulira bhe. Gomdhinbhe bhen fow no hatonjini e huuwirgol faamu e hoore wattangol yili yeeso yimbhe bhen. Ko kambhe woni bhe Alla immini bhen ka aduna, hibhe haani woddhitaade ko boni kon, bhayru yimbhe bhen no sutii bhe soono kala.
Sabu Almasiihu on, hidhen waawi mawninde Baabaajo wondho on ka kammu. Ko Alla Jom-Bawgal on woni Ben men! Gundoo mawdho fennyinanaama en! Seniidho on woddhitaaki en, o hulbhintaa en kadi. Giggol makko ngol immorde Alla no yaltiti e bawgal «Baabaajo» on. Annabi Iisaa no newnani yimbhe bhen gomdhingol ko Alla woni kon baabaajo e tindinoore immorde bawgal Ruuhu-Seniidho on. Hidhon waawi wonude seedeebhe fii humondiral woodungal ngal hakkunde Tatoobhe Laabhubhe bhen, maa okkon wobbhe lamitorde no bhe ronkira gomdhinirde e wobbhe goo kadi no bhe woddhitora. Telenma mbaadi mon ndin, ko on junuubankeebhe gila nyande jibinadhon, kono fewndo ko wonunodhon e nder majjere nibbhitunde nden, Ruuhu on wattii on bhibbhe ndaygu bhen. Ruuhu Almasiihu on bhangiray rewrude e kongudhi mon dhin e kuudhe mon dhen. Yo ndii fodaari mawndi dhoo waawu laatanaade on: «Alla ko giggol. Kala on wondudho e giggol, haray himo humondiri e Alla, Alla kadi no humondiri e makko» (Yuuhanna 1 4:16).
Ndaygu men ngun no haani jalbude ka kuudhe men moyyhe. Kuudhe men dhen no waawi wadhude no bheya miijora ko moyyhi fii Almasiihu on. Ko ko moyyhi haanudhen wadhande yimbhe bhen, hara wonaa hollitori yeeso yimbhe bhen. Deftere nden no wi’i en yo en juulu e gundoo e yo en mara hoore men ko woni kon hakkunde Alla e wonkii men kin. Fii ko woni kon ka yaasi e ko yimbhe bhen sutii kon ka kene, wattanen yili no dhun yaadira e gomdhinal men ngal e ko handi e mantoore (Filipii 4:8). Yibbhe men bhen haanaa wonude «hedhotoobhe» tun kongudhi men dhin, kono yo bhe wonu kadi «yi’oobhe» kuudhe men dhen no bhe fellitira wonde diina hinaa innde samalaare tun. Hita en yondinor qirritagol gomdhinal men ngal, kono huutoren ngal rewrude e bawgal ngal yedhadhen ngal immorde Alla.
E ko honno non ndaygu men ngun jalbirta? Fii no bhe yi’ira kuudhe mon moyyhe dhen, bhe mawnina Ben mon wondho ka kammu on, kono hinaa onon bhe haani mawninde. Maren ka hakkile men ko fii hondhun mawninirten Alla e saa’iiji dhin fow. Ko bhuri dhun, ko en noddiraabhe wadhugol no waawirdhen fow no addiren bheya no bhe mawninira mo kambhe kadi.
Kuudhe men moyyhe dhen no wona sabu no bheya mawninira Alla on wondho Ben men. Newnee no bhe yi’ira kuudhe mon moyyhe dhen fii no bhe anditira bawgal sulfu Allaahu wongal e mon ngal e yo bhe fuddho yettude mo sabu kuudhe giggol mon ngol. Newnee no bhe yi’ira jikku mon newiidho on e teddungal wongal ka diina almasiiyaabhe bhen e no bhe faaliree nyembude kuudhe mon moyyhe dhen e no bhe mawninira Alla Seniidho on.
E leydhe goo ka satteendeeji woodi, gomdhinbhe bhen waawataa yaltintinde gomdhinal mabbhe ngal e kene yeeso jogitiibhe naamuuji dhin no sattiri, kono jikku mabbhe mo bhe hollato on e gundoo ko seeditoore fii Dandoowo mabbhe on e Ben mabbhe wondho on ka kammu.
TORAARE: Yaa an Baaba kammuyankeejo, ko an woni ndaygu seniingu ngun. A nelii Bhiddho maa yidhaadho on fii yo o wonu ndaygu aduna on. Hari medhen e nder niwre nden, kono Ruuhu Bhiddho maa on no jalbinande men. Njalbin ndaygu maa ngun e hoore yimbhe hunditubhe men bhen fii no bhe jattiniree e nder junuubaaji mabbhe dhin e fii no bhe jalbira kambhe kadi. Men mawninii ma sabu kisiyee maa mawdho on, medhen faalaa yo a ardo men fii no men huutorira bhuri nii ndaygu maa ngun. Wota kuudhe amen dhen wonu sabu no hay e gooto woddhitora maa, kono yo bhe andite rewrude e amen. Aamina.
LANDAL:
- Ko honno wontirton ndaygu fii aduna on?
LANDE 2
Jangoowo teddudho,
si hawrii a jangii deftere Almasiihu on nde Matta windi nden ka Linjiila dhoo, sattantaa-ma no jaaboraa dhee lande wondhaadhe dhoo. Si hawrii on jaabike 90 e nder teemedere kala e majje, on waaway hendaade ko hikki kon e ndee jande. Hita on yejjita windugol moyyha adereesi mon on ka kaydiiri ka windudho dhon jaabaaji mon dhin.
- Ko hondhun woni tuubugol no laabhiri?
- Ko hondhun e sartiiji woni ka jande e ka ngurndan annabi Yaayaa-Lootoowo maande tuubuubuyee on?
- Ko hombo woni bhee Fariisiyaabhe e bhee Sadduusiyaabhe?
- Ko hondhun Tagudho on habborii on?
- Ko hondhun wadhi si Almasiihu on no waawi lootirde en Ruuhu-Seniidho on?
- Ko hondhun sendindiri lootireede Ruuhu-Seniidho on e lootireede yiite ngen?
- Ko fii hondhun annabi Iisaa lootanaa ka Yurdayniwol dhun e tawde ko o laabhudho?
- Ko honno Alla gooto humondirdho on e tatoobhe bhen e nder gooto on feenyiri ka aynde Yurdayniwol?
- Ko hondhun hadhi yo annabi Iisaa wayltu kaayhe dhen, dhe wonta nyaametee bhay dhun no weebhani mo?
- Ko hondhun hadhunoo Almasiihu on cikkaade ka leydi iwude ka dow juulirde mawnde?
- Ko fii hondhun annabi Iisaa yamirani Ibuliisa yo o rewu Alla tun?
- Ko fii hondhun annabi Iisaa fillitanii Kibaaru Moyyho mo lootoowo maande tuubuubuyee on waajii on e maanaa: «Tuubee, ko fii laamu kammu ngun bhadike»?
- Ko hondhun woni battane dhii maakuuji annabi Iisaa dhoo: «Mi wadhay on yungoobhe yimbhe»?
- Ko fii hondhun noddirten Matta 4:23-25 Linjiila fandhinaadho on maadhun nyoggande Linjiila on?
- Ko fii hondhun yamiroore Almasiihu on nden fuddhori ndee halfere «maloore» dhoo yo nde fuddhor «Hidhon haani» maa «On haanaa»?
- Ko hondhun wadhi si ko yondiniibhe bhen ka bhernde adotoo naatude ka laamu kammu?
- Ko fii hondhun newiibhe bhen ronirta leydi ndin, hara wonaa hunnyubhe bhen?
- Ko honno Almasiihu on ittiranta dhondhaabhe peewal bhen dhonka mun kan?
- Si tawii ko en anyanbhe, ko honno wontirten yurmeteebhe?
- Ko honno wontirten laabhubhe?
- Ko honno Almasiihu on rewirta e mon fii addangol bheya yimbhe bhuttu ngun?
- Ko fii hondhun fennyinaybhe Linjiila yedhoobhe bhuttu on dartortee no tiidhiri e saa’iiji goo
- Quel est le salaire des croyants persécutés?
- Ko hondhun woni firo saatinande nde Almasiihu on saatini en nden fii no woniren «landhan aduna on»?
- Ko honno wontirton ndaygu fii aduna on?
Men wakkiliinii on jokkitagol e juudhe amen ndee jande fii ngurndan Almasiihu on e fii Kibaaru Moyyho makko on. Ko keyee mo bonataa hettoyton. E nder ko men habbii kon jaabaaji mon dhin, medhen jokki toranagol on Alla. E hino adereesi ka windanton men dhon:
Waters of Life (L'Eau de la Vie)
P.O.Box 600 513
70305 Stuttgart
Allemagne
Internet: www.waters-of-life.net
Internet: www.waters-of-life.org
e-mail: info@waters-of-life.net


text:
So mi wiyii ma “aɗa ɓosa ñalnde kala miliyoŋaaji 3 km”, mbiyataa ko “wonaa goonga !”. Ko goonga tigi !
Ngal naamnal ina waawi jaakde en. Waɗi noon, ko ɗo gooto men kala woni ɗoo, tinataa nii leydi ina yaha, ɗuum ne, ko doole ndi dograta. Wayi tan ko no jolɗo e oto jahoowo nii, so o ƴeewii sawndooji ɗii, o sikkata ko leɗɗe e kuɓeeje e kuuje ɗe oto oo wirtotoo ɗee, ko kañum en ndogata (noon ɗeɓata wayde). So o yiyataa boowal oto ngal, ina gasa o sikka oto oo dogaani.
Waɗi noon ko “huunde fof ko ko yowitii e goɗɗum ɗum” : so a wiyii “huunde ine doga”, ƴeewdu-ɗaa ɗum ko e “goɗɗum”. Ko ɗuum waɗi, so a ƴeewdii Leydi e Naange, maa a anndu Leydi ina yaha. Ko goonga noon cikkaten ko Naange ngee tan yahata, kono ko juumre, hay Leydi ndii kay ina doga (siftor hakkunde jolɗo e oto dogoowo e leɗɗe cawndiiɗe : ina gasa waya e makko ko leɗɗe ɗee ndogata nii.) So a ƴeewii hakkunde Leydi e Lewru ko noon. Ina hawraa ko Leydi taarotoo Naange (leydi ko tagofeere), Lewru ina taaroo Leydi (Lewru ko yowitiinde).
So Leydi taariima Naange haa artii ɗo tolninoo e mum (…), wona hitaande. Leydi ina yirloo e hoore mum kadi, no herndelde yirlortoo nii.
Goɗɗum kadi, annduɓe ina kawri gila e kitaale 1960, wonde Duuɗe Leydi ɗee e geecuuji ɗii, ko lare ceertuɗe dillooje (ɓadtondirooje, goɗɗondirooje, pawfawtondirooje, googondirooje) duuɓi teemedde miliyoŋaaji jooni (yeru, ɗe meeɗii wonde tamannde wootere, caggal ɗuum ɗe ngoni e seertude, haa ɗe njettii ɗo ɗe ngoni jooni ɗoo).
Kono, gasaani dey : hol njaaweeki Leydi nder jiiryiirngal men ngal (galaksi men oo), hono Fedannde malaaɗo (voie lactée) ? Ina heddii, hol dille Leydi nder fedde faru men ndee ? So Alla jaɓii maa en eto jaabaade ɗee naamnde (laaɓnde) kala.
Leydi ina yirloo kadi, no baɗoowo yiiloo banngoo nii, no ɓortere mottoowo yirlortoo kerlal nii. Ko ɗuum addi deggondiral jamma e ñalawma. So en ƴeewii ŋori leydi tolnde Farayse, njaaweendi yirlo ngoo ko hedde 1 100 km waktu kala (1 100 km/w), tolnde gulli too (rewo e worgo) njaaweendi yirlo ngoo ko hedde 3 km/w fat, kono tolnde ŋorol peccol (yeru tolnde Koddiwaar) njaaweendi yirlo ngoo ko hedde 1 600 km/w.
Kono wonaa ɗuum tan woni dille Leydi. Kala ko woni dow Leydi ina ɓosa so ƴeewdaama e wuddu leydi. Yeru, duunde Afrik ndee ina ɓosa hitaande kala santimeeteruuji 2 (2 cm) feewde rewo, leydi Farayse ina ɓosa hitaande kala hedde santimeeteer gooto (1 cm) feewde fuɗnaange. Faɗo Pasifik kadi ina ɓosa hitaande kala hedde santimeeteruuji 10 (10 cm) feewde fuɗnaange rewo. Ɗee dille noon saabii ɗum en ko dille paɗe Leydi.
Hol njaaweendi taartagol Leydi Naange ?
Ɗoo, dille ɗee ɓuri yaawde no feewi. Hono no nganndir-ɗen enen fof nii, tagofeere men ndee ina taroo Naange e mudda balɗe 365 e waktuuji 6. Njuuteendi bolol ngol ko hedde 940 miliyoŋ kiloomeeteer (hiiso nganndaa ko ndi dogata e kiloomeeteruuji nder waktu gooto). Ɗum noon, Leydi men ndii (ɗum noon gooto e men kala wondude e Leydi ndii) ina « siirtoo » hakke 107 000 km waktu kala ! (woni hedde 29,78 km leƴƴannde kala, 19,78 km majjannde kala, haa ɓeydoo faamnaade). Ɗum firti ko ñalawma kala mo Alla tagi, gooto e men kala ina ɓosa nder faru hee fotde miliyoŋaaji 2,6 km ! Bolol ngol ko ɗeɓi-murlol, wonaa murlol, ko ngol ommbol (ellipse).
Yoonii ɗoo hoto en njiyleede njanen, haa tonngoode faande kadi.
Bookara Aamadu Bah


text:
Hoorirgol newaare
Julɓe ɓen fof hino fottani wonnde Suumaaye ko lewru heewundu Nafooreeeji, ɗin Nafooreeeji non hino wona e banngal Diina maaɗun e Cellal...Nde tawude non Doftooruuɓe ɓen fensitanii en yoga e ɗin naforeeji yowondirɗi e korka wondude e moƴƴere nde neɗɗo hooruɗo on maranaa ka Alla ñannde njoddi Diina.
Hino tawaa e nafooreeji Cellal yowondirɗi e korka kan ; tawude ɗun hino wona sabu artirgol softeende e ɓamndu neɗɗannke on, ɗuyta nebbeele fawuɗe e ɓamndu onntigi wano kooko wi'etee Kolesterool, e ko nanndi e ɗun.
Hikka non (1432/2011), lewru suumayee ndun hawrii e Ceeɗu wonndude e naange tiiɗunge e nokkeeli keewuɗi e nder Aduna on, nde tawde non ɗun wonay sabu haa tawa ñalorma on juutay ɓuri jemma on e nokkeeli goo ; ɗun yaha haa wano saa'aaji 15 hooraaɗi e nder ñallal ngal !
E nder hen, yoga e julɓe goo lamndi too hoore mun, taw no hoorirten hikka e ndee nguleendi ndi sertataa e ɗomka ?!
E ɗii binɗi arooji ɗoo, hiɗen anndinntina yoga waajuuji ɗi Doftooruuɓe ɓen yamiri wallitorgol haa tawa julɗo on so'ataa ɗunka panndi e ñalormaaje suumaayee ɗen ka ley nannge :
Ko adii ko tawo fof ; hiɓe waajoo yarugol ndiyan ko ɗuuɗi gila ka ɓaawo hunntaari haa ka takko subaka ; nde feere mun heɓii woo, ko wano non kadi hiɓe waajii ɗuɗɗin ngol yarugol Ɓiɗam (Jus de fruit), hara koko aldaa e sukkar maa hara ko seeɗa jillaa e mun. Ɗii ɗoo fof hino lonntina e ɓamndu ndun ko ndu faɗata kon ñalorma.
Hiɓe waajii kadi ñaamugol ɗin ñaameteeji neeɓayɗi ka reedu ; hara ko ñaameteeji tedduɗi, haray wonaa konko neɗɗo on ñaamata tun seeɗa kadi o weelee.
Hiɓe waajii kadi ɓeyditorgol Ɓiɓɓe leɗɗe wano Manngo, Banaana....ekn
Hiɓe jertini ñaamugol ko defirtee e yaawere, wano sa'a ƴakka...Maa yarugol ataayaa fooruɗo ; nde tawu non ɗun sabinnbinay ɗuuɗugol takkitagol !!
Ɗiiɗoo ko yoga e waajuuji e Doftooruuɓe men ɓen yamiri en wallitogol ka suumayee fii ɗuytugol tammpere nden wonande hoorooɓe e ley nannge e dow newaare, yo Alla newnan en nafitorgol ɗii waajuuji, o jaɓana en korka men kan, o ɓeydana en doole e cemmbe fii daranagol nduu lewru suumayee. Aamiin.
kɗl : Tafsir BALDE


text:
Ko kewu mawɗo, puɗɗaaɗo ñalnde 12 desammbar 2009 ɗiiɗoo duuɓi 350 mawninirtee. Ndar siiñtaa ko e teeminannde 17ɓiire, inniraa Saint Louis, laamɗo leydi Farayse. Idorii ko wonde uddo (Fort), caggal ɗum koɗorɗe mahaa.
Ko kewu mawɗo, puɗɗaaɗo ñalnde 12 desammbar 2009 ɗiiɗoo duuɓi 350 mawninirtee. Ndar siiñtaa ko e teeminannde 17ɓiire, inniraa Saint Louis, laamɗo leydi Farayse. Idorii ko wonde uddo (Fort), caggal ɗum koɗorɗe mahaa.
Ko ɗo tuubakooɓe Farayse kalfiri leyɗe catiiɗe maayo Senegaal. E nder duunde Ndar nde, haa hannde jeeyirɗe julankooɓe idiiɓe arde e wuro he ina tawee heen. Winndiyanke biyeteeɗo Pierre Loti ko ɗo winndi deftere mum « Roman d’un Spahi », Jean Mermoz ne kay ina juurotonoo ɗoon e diwoowa mum hakkunde 1927 e 1936 : o waalatnoo ko Hotel Poste, e nder suudu 219. Ko yiɗde wiyde tan, maale daartol keewɗe, ina tawee e ngoo wuro. En kaalaani nii tawo pom Federba. Ko ɓuri woƴde yimɓe ɓe e ngolɗoo mawningol, ko yoga e mahaaɗe so keɓɓitaaka ko janooje, ko ina abboo e 100 huɓeere. E ɗiiɗoo duuɓi cakkitiiɗi, ɗum ɓeydii ko bonde sabu toɓooli ɓurtuɗi joolɗi wuro ngo.